UPEPO, PEPO

Na

Hadithi nyingine

LilianNandy

ISBN: 978-9914-700-37-4

Upepo,pepo na hadithi nyingine,

© Hati miliki - 2021 na Lillian Nandy.

ISBN: 978-9914-700-37-4

Tovuti:http://www.utunziKitabu.com

Printed by.

Imagepress print & design,

Nairobi.

<Tel:0715611414>

Email info@imagepresssolutions.co.ke

Kutahabaruku

*Kwa maulanana wale wote walio fanikisha Kitabu hiki.*

*Kosa lolote la uandishi kwenye kitabu hikini mimi mbeba lawama, hadithi zote ni za kubuniwa na waandishi tofauti.*

RATIBA YA HADITHI

Kinara Luteni…………………..5

Makosi……………………………17

Mgala Na Haki Yake…………26

Upepo, Pepo……………………35

Kidole Cha Lawama…………44

ILa Kwa Dua…………………….50

Raha Karaha…………………….58

Visa Na Mikasa Ya Viombo..68

**Kinara Luteni**

Uvimbe na damu iliyoganda ilionekana kwenye kichwa cha mnunaye Seti, mtoto wa kiume mwenye umri wa mwaka mmoja.

Kiumbe hafifu, mwenye umri mchanga,rangi na uzito wa roho yake ungelinganishwa na pamba kwenye mizani.Panga haikutumika kwenye kifo chake, kisu na sime zikaondelewa lawamani.

Alama yakukatakwa kutumia kamba nyembamba ilionekana kwenye shingo na uvimbe wa kifaa butu kwenye mgongo,zikawasilaha zilizotumika kumaliza uhai wake.

Kwenye ardhi yenye matope na nyasi ndefu, Katika mteremko wa mto Pana alijiburura mithili nyoka na kusahawiana na mamba anavyojiburura akielekea kwa makaazi yake. Huku akiwa amesokota vyanda vyake viwili kwa pamoja kile cha shahada na cha kati, kwa imani ya kuzuia janga lisimfike.

Seti msichana wa kidato cha pili, alikuwa kajiongeza roho nyingine ya simba, kabla hajaamua kutenda aliyokusidia. Pia akakubaliana na waambaji kufa ni siku moja na kuamua kuukata mkia wa simba kiasi cha ncha kumi.

Sauti ilisikika ya majani iliyokauka lakini kwa mbali kidogokatika kichaka kilichokuwa kimemea karibu na mto huo, alitega sikio na kusikiza kwa makini,alithibitisha sauti hiyo ilitokana na kukanyaga chini kwa kiumbe ka, ka, ka sauti hiyo ilizidi kumkaribia. Damu ilimganda mwilini, nywele ikasimama kichwani koo ikamkauka hisia hiyo ilmfanya kufumba macho kwa nguvu kutokana na picha ile aliyoshuhudia hapo awali kumjia akilini. Aliuona mkasa wa kutisha ambao ulikuwa wa kundi la watu takriban saba. Watatu wao, waliamuriwa wasalimu amri kwa kupiga magoti ardhini, mikono yao miwili ikiwa imeinuliwa na kusalia juu, walifunikwa vichwa vyao kwa karatasi nyeusi za plastiki na kisha panga ilitumika kutoa damu shingoni na uzito wa shoka ukatumika mgongoni kuwatoa uhai.Miili yao ilitupwa kwenye mto huo ambao ulikuwa kama mpaka wa koo mbili tofauti.

Alitamani asalimu amri kwa kupiga yowe wakati sauti ya kukanyaga kwa nyayo ilizidi kumkaribia. Aliona hiyo kuwa njia mwafaka ya kunusuru maisha yake.Lakini kifo kilikuwa kinamngonja alipo napia mbali naye. Hatari ilikuwa imemkodolea macho, ingawa alifahamu alikuwa kajinasa mtegoni mwenyewe na hakuwepo atakayemsaidia. Akiwa anafumba na kufumbua macho, sauti ya nyayo ilizidi kumsongea. Alimeza mate machungu kiasi cha kaa la moto,kwa uoga mkuu alichimba uso wake ndani ya matope kiasi cha kutoweza kupumua,sauti hiyo haikusikika kwa sekunde chache.Seti aliinua uso wake uliojipaka matope ili asalimu amri akiwa tayari kuiaga dunia, kijibwa kifyekifye,chenye manyoya ya hudhurungi, kilichokuwa kimesinyaa mbavu zake zilizohesabika moja baada ya nyingine na miguu iliyopinda kwa ukosefu wa lishe bora, kilipiga mkato wakati kilipoona adui na kukimbilia usalama wake huku mkono wa mtu ukiwa unaning’inia mdomoni.

Seti alivuta pumzi ya ndani, kisha akatoa nje, pumzi ya kuponea chupuchupu, baada ya kuzihesabu sekunde chache za yeye kukutana na mnunaye.

Seti alijiambia kimoyomoyo.

“Mathalan angelikuwa chatu, simba au chui mmoja wao angerahisisha kazi ya makatili hao.”

Seti alikisimamisha kichwa chake mithili gonda; mnyama jamii ya mjusi, ambaye huinua kichwa chake juu na kisha kukishusha chini, mwenye rangi ya kijani kijivu, samawati na pia nyeusi. Alitazama kushoto, kisha akatazama kulia akapinda kichwa chake nyuma kwa bahati njema, pahali pale palikuwa pakavu. Alijitosa majini na kupiga mbizi ndani ya maji yale yaliyokuwa yamekolea rangi ya matope pamoja na damu ya watu wa koo ya Wabalinge waliouawa kinyama.

Alipofika ng’ambo hiyo nyingine ya mto, nguo zilizokuwa zimelowa maji, zilikuwa zimejinata kwenye mwili, huku zikitiririka maji tiriri. Alilazimika kutembea kama bata, huku akitafuta maficho, aliingia ndani ya shamba kubwa la mpunga, lililomilikiwa bwenyenye mmoja aliyefahamika kwa jina la utani kama Luteni Jenerali.

Akiwa ananyatanyata ndani ya mpunga huo, aliona chifu wa kijiji chao, kwenye njia nyembamba akiwa anayumbayumba akitembea. Alikuwa mlevi kupindukia, alionesha ishara zote za kunywa kiasi cha kifo wakati alipojaribu kutembea.Alijaribu kupiga mguu wake mmoja mbele usiokuwa na nguvu ya kukanyaga ardhini, kisha nguvu ya pombe ilimrudisha nyuma kwa kasi mno na kuanguka chini tifu kwenye kichaka kilichoota ua lenye miba iliyochomoza kama sindano.Duru ilienea kesho yake asubuhi ya yeye kusalia kulala papo hapo baada ya mvua kunyesha usiku kucha.

Hiyo ndiyo ilikuwa njia bora ya bepari Luteni alipata kufyonza mali na pesa ya watu wa koo ya Balinge. Alimhadaa chifu na chai, ili kupata njia rahisi ya kutendewa alichotaka. Chifu alionekana akilewa chakari kila alfajiri na mapema na kupitisha muda wa kileo chake hadi usiku wakati giza limekolea na nyota zote kung’aa angani. Waama wasemavyo tamaa mbele mauti nyuma.Hata wakati mwingine, alikuwa akibebwa hobelahobela akipelekwa kwake nyumbani.

Uhai wa watu waliofanya kazi kwa Watami ulinusurika.Ila walipigwa marufuku kurudi kwao nyumbani.Kando na hilo walifanya kazi iliyolinganishwa na ile ya ukoloni. Walifanya kazi bila kupumzika na mshahara wao ulikuwa chakula walichopewa wakati wa mchana, hata wakati mwingine waliadhibiwa vikali kwa kutotimiza walichokusudiwa kutenda.

Seti alijaliwa kukaribishwa na mkoo wake, ambaye alikuwa ameajiriwa kama mwashi na muokaji tofali. Seti aliazimia kufanya kazi kwa bidii kama mzoefu wa kazi hiyo. Aliifanya kazi hiyo ya kuchimba na kubeba mchanga uliokuwa mbali sana na mahali ulipokuwa ukitumika kujenga kuta iliyotarajiwa kuwa kilinzi, kuta ya kuzunguka mkoa huo mdogo wa Watami.Mwashi huyo pamoja na msaidizi wake waliungana kutenda kazi hiyo kuanzia majira ya asubuhi na kumalizika ya jioni.Seti asiye mzoefu wa kazi hiyo alilazimika kuvumilia, hakuchoka, kwa maana alikuwa kaitimu asilimia hamsini ya lengo lake.

Ingawa alikuwa na kichwa chepesi na mjanja kama sungura,Seti alikuwa msahaulifu kiwango cha kumkaribia nyati. Alisahau kuwa njama aliyopanga ingetibuka kuwa ngumu kwa maana hayo yalikuwa makaazi ya Liyana mwanafunzi wa kidato cha tatu, ambaye walikuwa wakisoma shule moja. Mawazo yake, akili zake, maudhi na makali yote alikuwa ameangaza kwa babaye Liyana, ilimradi haki itimizwe.

Miezi miwili ilipita, msimamizi wa Seti alifurahia kazi yake, aliamua kumtaarifu bibiye Luteni aliyejulikana kama madam Pam mwalimu wa shule ya msingi. Ahali yule; alikuwa na moyo mkunjufu, mpole, mwenye kupenda watu pia hakupenda kuhusika vyovyote vile na vitendo ambavyo Luteni mmewe alikuwa akivitenda. Kwa hivyo waliishi maisha ya chui na kondoo katika msitu mmoja. Watu walijaribu kulinganisha mbingu na ardhi hiyo lakini kikawa kitendawili kwao kwa kukosa kukitegua.

Aliamua kumuajiri Seti kama mpishi wa hapo kwake. Seti alionekana kuingiwa na furaha kwa nyadhfa hiyo murwa aliyokuwa kapewa, si kwasababu ya kufanya kazi nyepesi na angalau kwa kivuli, ila ilikuwa njia rahisi ya kutekeleza azimio lake na kila kitu kilienda jinsi alivyotaka, Ikiwemo Liyana kusafiri mkoa mwingine kupata matibabu.

\*\*\*\*

Siku moja baada ya Seti kulaza mwezi mmoja hapo kwa Luteni, waajiriwa wengine walisusia kutenda kazi yao. Walilazimika kuungana na kutorejea kazini tena, kutokana na vitendo walivyokuwa wakitendewa watu wa Balinge ambao walikuwa jamii yao na mizizi ya ukoo wao kukita huko.

Ilimbidi Seti kuzishikilia nyadhfa zote za kazi na kuamua siku hiyo kuinadhifisha nyumba hiyo kwa kupendelea yeye mwenyewe.Alianza na kusafisha dari, kisha sakafu ikawa safi na kung’aa kama kioo,alipanguza vumbi kwenye kochi na kisha kupanguza vitu vyote kabatini moja baada ya nyingine. Aliufunga mlango wa sebule kwa funguo na kuhakikisha chumba hicho kilikuwa safi kupita kiasi cha kawaida. Mama huyo akamsihi akavioshe vyumba vyote kikiwemo kile cha Luteni ambacho alipenda kukifunga kila wakati.Alikizuru baada ya muda mrefu.

Aliingia kwenye chumba kidogo kuliko vyumba vyote alivyoruhusiwa kuingia.Kilikuwa tupu,ila kabati kubwa iliyojengwa ukutani,alitazama kona moja hadi nyingine ilionyesha kutoingiwa kwa muda mrefu zaidi kwa maana tando za buibui zilikuwa zimeenea kila mahali na vumbi kumsababisha kukohoa na kupiga chafya kila baada ya muda mfupi.

Kwa kutumia kifagio cha njiti ndefu cha makuti, Seti alianza kuondoa nyumba ya buibui pande zote za kona kwenye dari ya chumba kile.

Mkonowe ulijigusa kwa kijisanduku kidogo kilichokuwa juu ya kabati, alikivuta kilipokuwa,kilikuwa kizito akilinganisha na udogo wake, akakitazama kwa makini,kilitengezwa kwa madini ya shaba kisha macho yalivutiwa kwenye jina lililong’aa lilokuwa limeandikwa juu ya kile kisanduku. Aligeuza upande mwingine na kuona muundo wake ni wa kufunguliwa na nambari ya siri.Alipanguza kwa kitambaa na kisha kukirudisha kilipokuwa.

Aliendelea kusafisha ndani ya kabati ile, droo moja hadi nyingine, aliondoa karatasi jeusi kwenye droo ya chini ya kabati ile,alifungua na kutazama kwa taratibu lakini halikuwa na chochote,lilikuwa tupu.Aliitupa sakafuni na kuliweka kuwa baadhi ya takataka.

Seti alitazama tena sanduku, akasikia sauti ya ndani moyoni ikimuambia “fungua sanduku”.Sauti nyingine nzito ya uoga ikamuingia nakumueleza “usidhubutu”, sauti hiyo ilimtetemesha mikono pekee.Alibaki kutazama mikono yake kwa hofu kisha akatazama sanduku. Seti alitumia ujanja wake kwa kuongeza akili ya kuweza kukifungua kwa utaalam wa hali ya juu.

Gazeti la kale lilokunjwa ndilo lililokuwa juu baada ya kufungua sanduku hiyo. Aliondoa na kuanza kukagua karatasi iliyofata ambayo ilikuwa stakabadhi muhimu za Luteni. Kwa mshangao mkuu, aliona hati ya kumiliki shamba ya babake ikiwa miongoni mwa vyeti hivyo ambavyo vilikuwa vya watu wakutoka kwa jamii na aila yake.

Hasira ya kiwango cha kubadili rangi ya damu mwilini ilizidi kumuingia,matone ya Jasho ya kulaza malaika mwilini yalianza kumtoka mwili mzima. Aling’oa nywele kichwani kwa kusema, atawahi chuma kingali moto na hapo akatimiza aslimia themanini.

Alinyata kwa taratibu na kutoka nje kwa kupitia mlango wa nyuma baada ya kurudisha gazeti jingine mule ndani ya ile sanduku, ili kuongeza uzito na kuziba pengo la zile karatasi alizokuwa kaondoa na kisha akaweka stakabadhi ndani ya karatasi la plastiki alilokuwa kalitupa sakafuni.

Alitembea kwa taratibu kwa shamba lililokuwa bila yeyote ambaye angemuona, na kujificha kati ya matuta ya mmea wa ngano iliyokuwa imekauka.

\*\*\*\*

Luteni aligadhabika na kupandwa na mori kumliko simba marara aliyepoteza mwana kwa kuwindwa. Aliwaamuru walinzi wake wamsake Seti mvunguni mwa kitanda hadi kwenye kichuguu cha mchwa, akiwa hai ama kama ni mfu.Luteni alimbandika jina la kipanya ambaye angemuadhibu vikali kabla kutoa uhai wake.

Msako huo uliambulia patupu baada ya siku tatu bila mafanikio yoyote. Luteni aliamua kuchukua hatua nyingine ya kumhukumu babake Seti aliyefahamika kama Elijah. Mara uvumi ukasambaa kama moto kwenye msitu kuwa, bwana huyo alilazimishwa kwenda kuzimuni kwa kunyongwa. Na kisha mwili wake kutupwa kwenye mto ambao ulikuwa kama kitega uchumi, alikuwa mvuvi aliyetegemewa kwa miaka na mikaka.

Siku iliyofuata baada ya Seti kuvizia, ilikuwa asubuhi mbichi, kabla ya mwezi kupisha wakati wa jua, aliabiri basi lakubeba abiria lijulikanalo kama *madaraka express.*Alikalia kiti cha upande wa kushoto, akafumbwa na mwanamme mmoja aliyekuwa akisoma gazeti la lugha ya Kiswahili Lifahamikalo kama Taifa leo.

Seti aliweza kusoma anwani ilioandikwa kwa herufi kubwa DONDOO ZA HAPA NA PALE upande mmoja wa gazeti hilo ambao ulikuwa umelegea, alisoma kipengee cha kwanza kilicho mtia kiwewe kuhusu Bwana mmoja aliyetumbukizwa ndani ya mzinga wa nyuki baada ya yeye kufumaniwa akiiba jiko la makaa pamoja na sufuria iliyokuwa inatokota kicwa cha mbuzi beberu.Alizidi kucheka na kushangaa safarini, safari ndefu iliyochukua masaa manane hadi jiji kuu la Nairobi.

Dereva alikaza mwendouso wake ukaoneshajinsi alivyokuwa makini sana kwa kazi yake. Basi likifonya likiwa karibu kufika ukingoni mwa safari,basi hilo lilipunguza mwendo hadi wakati ambao dereva alishika gia akapiga honi na kisha akaingia kwenye kituo cha kuegesha magari kijulikanacho kama *machakos country bus*.Basi hilo liliwabwaga abiria mbele, na kuwaamusha wale waliokuwa usingizini, na kuzindua miili yao ambayo ilionesha uchovu mwingi kutokana na safari ndefu.

Kila abiria alikuwa katika pilka pilka ya kuondoa mizigo.Seti naye alifumbatia mzigo wake kwenye kifua, ambao haukubeba chochote zaidi ya karatasi. Alifumbatia kwa nguvu mzigo wake ili kujilinda kutokana na hadithi alizokuwa akisikia za ulaghai, uporaji na wizi jijini Nairobi.

Alisikia sauti tofauti zikiwa mnadani kwa lugha ambayo hangeweza kufahamu lolote. Upande wake wa kulia alisikia sauti ya mwanamume ikiita.

“We shore, jibebee mbote moja hapa, ni original” Huku akiwa ameinua saa juu ya kufunga mkononi.

“Ndula hapa, kutoka majuu ni rwabe tu.”

Macho yake iliitikia mwito wa sauti nyingine ya mwanamke ambayo ilikuwa ya kusitasita kwa ajili ya kutafuna matawi ambayo yalimpelekea kumsawazisha na sungura atafunavyo matawi.

“Msupa, jichagulie kladi, hizi ndizo ziko *fashion*,leta chwani mrembo”.

Wanaume wawili waliomsongea kwa hima huku wakimuonesha suruali ndefu za kubana. Seti alijihisi kuwa mahali tofauti kabisa tangu kuzaliwa kwake.

Ilikuwa mara yake ya kwanza kukanyaga mguu wake kwenye ardhi yenye watu waliofurika, wenye shughuli mbalimbali kama mzinga wa nyuki. Mahali ambapo aliwaona watu warefu, wafupi, wembamba, wanene, waliozungumza kwa kabila tofauti, wenye dini tofauti wote walikaribishwa na wote walikuwa kwenye mbio za kushugulikia mahitaji yao.

Aliondoka katika kituo hicho cha mabasi na kuelekea katikati mwa jiji kuu. Alisimama kama sanamu katikati ya njia panda, kwa kutofahamu alikostahili kuelekea. Macho yake yalianza kudurura kutoka orofa moja hadi nyingine.Akaweza kuona sanamu ya mtu maarufu aliyepigania vita vya humu nchini, miongo kumi iliyopita. Ambaye pia alikuwa kiongozi shupavu ambaye babu na nyanya yake hawakukosa kusimulia na kumimina sifa mkoo wao shupavu aliyepigania uhuru wa taifa hili aliyezaliwa na mizizi yake kufahamika wa koo yao. Sanamu hiyo haikuponea. Ingawa ilikuwa mjini, Kichwa kilikuwa kimeng’olewa na mkono wa kushoto uliokuwa umeshika mshale ulikuwa umevunjwa.

Seti aliamua kusalimika mwenyewe katika kituo cha polisi cha pangani baada ya kuulizia jinsi angeliweza kupata usaidizi, kupitia kwa msichana mmoja ambaye alikuwa amekaa kwenye kiti kilichotengwa cha kupumzika jijini.Alikuwa kavalia minisketi nyeusi na fupi mno, bulausi nyekundu ambayo ilionesha nusu ya kifua chake.

Seti alimzindua kutoka kwa fikra alizokuwa amevaa usoni. Alimsalimu na jibu lake likawa yu salama, tofauti na ishara iliyokuwa imejichora usoni mwake, uso ambao ulikuwa na macho yaliyokuwa yakilengwa machozi alipuliza na kupanguzapua kwa kitambaa. Alianza kumueleza jinsi alivyotapeliwa na wahalifu waliochukua begi lake. Seti alitazama mfuko wake na kisha akaushika kwapani kwa nguvu zaidi ili usimtoke kwa namna yoyote.

Lakini katika hisia zile, aliweza kumuelekeza Seti mahali ambapo angepata usaidizi. Matatu ya kubeba abiria yenye rangi tofauti na michoro tofauti ya kuvutia , ilikuwa inapakia watu.Kwa kusitasita Seti alijipata ameliabiri gari moja jeusi ti, lenye mdundo mkubwa wakuziba sikio.

Alitupa macho yake nje, aliweza kuona mitaa ya mabanda ambayo huisikia katika mazungumzo ya watu. Taniboi wa gari hilo alikuwa akihatarisha maisha yake kwa kubembea mlangoni mwa hilo gari lililokuwa likiendeshwa kwa kasi mno na kufanana kama tumbili arukavyo toka mti mmoja hadi mwingine.

Aliwasili katika kituo cha polisi cha pangani akiwa amechoka tiki, huku njaa ikiwa imemzidi. Polisi waliamua kumhudumia na kumpatia mahali angalau pa kukilaza kichwa chake baada ya kuwaeleza jinsi alivyofika na sababu ya kufika hapo.

\*\*\*\*

Baada ya majuma matatu. Chifu Rundo, inspekta Rajab Hatari na mkuu wao Luteni Jenerali, walitiwa mbaroni na mkono mrefu wa serikali na kutiwa katika korokoro ya watu wenye makosa makubwa kupita kiasi.

Jaji mkuu kwa jina Yusuf Sadiq Ali, mwenye asilia ya nchi ya Somali, aliwahukumu kifungo cha maisha baada ya kufunguliwa mashtaka ambayo walipatikana na hatia bila yeyote wa kuwatetea.

Jaji huyo mwenye hasira, alipeana adhabu nyingine kali , ambayo ingekuwa mfano kwa wengine wenye tabia kama yao.

Ndani ya chumba kitupu cha umbo la mraba, kilikuwa na kiza nene kutokana na zulia ndefu na nzito za rangi ya kijani kijivu zilizozuia mwanga uliopitia kwa dirisha na mlango.Wafungwa hao ndio waliingia wa kwanza kwa kusukumwana askarijelawakiwa wamefungwa pingu mikononi,chakari akafata na vifaa vinavyotumiwa kwa kuua kisha jaji akaingia kisha mashahidi sita wakafata. Jaji alilazimu chakari wa mahakama hayo awavishe wawili kati yaosanda nyeusi akiwa chifu na inspekta Rajab toka kichwani hadi miguuni, akaamuru Luteni Jenerali kufiatua risasi na kumwaga damu ya mmoja wao na kumuua papo hapo kwa mikono yake mwenyewe.

Ilikuwa vigumu kwa Luteni Kutekeleza amri hiyo kwa maana walikuwa marafiki wa kufa kupona, walikuwa wamekula kiapo cha kutosalitiana. Aliomba radhi, heri kutumikia kifungo cha maisha, lakini Jaji alimjulisha kuwa hiyo itakuwa adhabu ambayo itakuwa fundisho kwa wengine walio na mienendo miovu kama yake.

Luteni aliendelea kupinga na kujitetea, kisha chakari huyo bila huruma, aliamuru jukumu hilo lipewe mwingine. Watu hawakutambua ni nani kapewa jukumu hilo. Saa ya ukuta ya mviringo ilianza kutoa mlio wa saa kuyoyoma, kilammoja aligeuka na kuitazama ilisalia sekunde nne.Bali yeye bila kusita alifyatua na kumimina risasi kadhaa kwa jitu lililokuwa pale kisha mwili usio na uhai ulianguka sakafuni saa kumi na mbili na dakika ishirini na tisa na sekunde hamsini na tisa ya jioni. Mwili huo ulidhibitishwa kuiaga dunia ikisalia sekunde moja kabla ya saa ilyokuwa imetengwa ya kifo.

Shetani pia naye alionekana kugadhabishwa na Luteni. Huko mkoani, watu walishuhudia upepo mkali wa tufani uliovuma kwa nguvu na kupita upesi huku ukiwa umebeba karatasi, ukafuatiwa na moto mkuu ambao uliwaka kama tanuri la kuosha vyuma na kuteketeza mali yote aliyomiliki Luteni kwa asilimia mia moja,baada ya mda mfupi yeye kufahamika kuaga dunia.

Seti alimtazama madam Pam kwa uoga aliyekuwa amesimama mita chache naye,walikuwawakitazama jinsi moto huo ulivyosambaa na kuteketeza bila wao kuokoa chochote, alionekana akijaribu kuepuka kupumua pumzi nyeusi ya moshi mkali wa vitu vilivyo ungua.Madam Pam alimuona seti kwa umbali lakini seti akaingiwa na haya ya kumtazama, Pam alivaa tabasamu, tofauti sana na mawazo ya Seti ambayo alikuwa ameanza kuingiza akilini mwake.

……… Seti alirudisha tabasamu na kisha akaondoa pumzi ya moshi mweusi, mzito na mkali kwenye mapafu.

Makosi

Nyimbo tamu na ya kupendeza ya injilli ijulikanayo kama tapatapa ya mwanamziki mwenye sauti nyororo na ya kuvutia wa kutoka nchini Tanzania, ajulikaye kama Bahati Bukuku, ilisikika ikitoka katika nyumba maridadi iliyokeng’etwa na kulindwa kwa hali ya juu zaidi, ya mhandisi mmoja ajulikanaye kama Makosi Ziro.

Nyumba hiyo ya aina yake iliyokuwa na vyumba zaidi ya kumi na nane, ilimweka Makosi kufahamika kama dume bora katika Wilaya hiyo ijulikanayo kama Wasamaria Wema kabla ya mfumo mpya wa ugatuzi humu nchini Kenya.

Makosi alitoka nje ya nyumba ile akiwa amevalia mavazi yake yote yenye rangi nyeupe pe. Tisheti ya rangi nyeupe, surupwenye nyeupe iliyopita magoti lakini haikufika chini miguuni na yenye mifuko pande mbili za paja,viatu vyeupe vyenye nembo ya *rebox*ndani alikuwa amevalia sokisi nyeupe yenye nembo ya *adidas*.

Ingawa alijaribu kuvutia kwa mavazi meupe aliyokuwa amevaa, yalimzidisha rangi ya ngozi yake akawa mweusi pi. Akajiongeza kimo cha urefu wake kutokana na ile suruali aliyokuwa amevaa. Alidhaniwa mara si moja kuwa, mzaliwa wa taifa la humu Afrika lijulikanalo kama Sudan Kusini.Lakini hakuwa alivyodhaniwa, yalikuwa maumbile tu.

Alipiga milundi mirefu, lakini michache kufika katika chumba alichokuwa amefuga mbwa wake mdogo wafugwao na wazungu; mwenye manyoya mengi meupe na miguu mifupi. Mbwa huyo alisherehekea uhuru wake wa siku hiyo, kwa kutikisa mkia wake,akanusa kila mahali alipotembea huku akimfuata mlinzi wake moja kwa moja kila alipokwenda.

Makosi alirejea kwa nyumba ile na kukalia kochi lake jeupe pe pana na refu kuliko kochi ya kwaida,alililokuwa amelinunua kutoka nchi ya ungereza. Akiwa amelikalia kwa starehe zake za kila siku, alitazama picha ya mkewe Susan iliyokuwa ikining’inia ukutani. Aligeuza macho yake na kutazama saa ya ukutani iliyokuwa imening’inizwa karibu na picha ile na kisha mishale ya saa ikaonesha kutimia saa tisa kamili.

Makosi hakupenda saa tisa igongapo,aliiona kuwa saa iliyotengwa na shetani.Wakati kila kitu kituliapo,watu nao huwa wamechoka tiki, kutokana na kazi aina mbalimbali walizofanya siku kutwa.Pia ni wakati ambao waumini wa kikristo huamini, kuwa huo ndio wakati ambao mkombozi wao aliteswa na kisha kufariki kwa uchungu na mateso mengi aliyopitia pale msalabani.

Makosi alitazama tena picha ile ya mkewe ukutani kwa usaliti na uchungu mwingi ulioweza kuonekana usoni mwake.Uso ulikuwa umevutika na kuwa na mikunjo mingi, macho yakageuka kuwa mekundu na makali.Alijaribu kufungua midomo yake kwa ncha kidogo ambayo iliweza kuonyesha meno yake meupe na safi yenye mwanya wa kuzaliwa kwenye ufizi wa juu wa kinywa chake.

“Susan-”

Aliita mkewe aliyefahamu anasafisha nguo mle sadarini mwa nyumba hiyo.

“Susaaan­­-’’

Aliitakwa mara ya pili tena kwa sauti ya juu mno lakini hakupata jibu. Nyumbani mlikuwa mkisikika nyimbo nyingine ya mwanamziki shupavu ajulikanaye kamaNyigu. Alizima kinanda na kisha sauti ya kuchururuzika kwa maji ya mfereji ndiyo iliyosikika pekee.

Alijihisi kutokuwa sawa.

Hakuweza kutulia.Alijaribu kumpigia simu lakini mlio wa sauti ya simu ulisikika palepale sebuleni alipokuwa, na kisha simu yenyewe ilionekana kwa kijimeza kidogo alichokuwa ametenga kiwe cha kuweka maridadi ya nyumba, iliyokuwa na mwanasesere mfano wa sungura.

Alisimama toka pale kochini na kuelekea bafuni alimokuwa Susan. Ingawa hakutaka kuhusiana na Susan hapo mwanzoni kwa vyovyote vile kwa maana walikuwa wamevurugana na suluhu ilitakika itoke kati ya jamii na koo zao mbili, kuhusu ndoa yao iliyokuwa na utata.

Mbwa wake mdogo alikuwa amemtangulia kufika huko bafuni na kumjia hapo awali bila yeye kufahamu alikuwa na ishara ya kutokea tatizo; alimbwekea kisa ambacho hafanyi kwake kwa rahisi. Ila alimtuliza kwa kumuita jina lake *Scooby*. Na kisha akamfuata *Scooby*aliyeazimia kurudi bafuni.

Alipofika mle bafuni, alikumbana na mkasa wa saa tisa tena. Susan akiwa ameanguka na kupoteza maisha yake mle ndani, *Scooby*alianza kumrukia kila pande ya mwili wake uliokuwa umelowa maji. Makosi aliihisi mishipa ya kupitisha damu katika mwili wake ikisukuma damukwa upesi, lakini hakuweza kuamini mkewe alikuwa kaaga.

Makosi hakuwa yule mwanaume wa starehe tena. Aliuguza moyo wa mkewe angalau asikie hata mdundo mmoja wa moyo ukisukuma damu. Lakini hapo ndipo alipoamua kupiga mlio mkali na wa uchungu kwa lugha ya kingereza.

“Susan-you-could-have-given-me–one-more-chance”.“Susan ungelinipa muda wa kutosha.”Makosi akiwa amechutama na kumpakata mkewe kwa nguvu, alikuwa amekiinua kichwa chake huku akiwa amefunga macho ambayo yalikuwa yakitoa machozi. Makosi alimlia mkewe kwa uchungu mwingi.

Kumbukumbu za kifo cha mamake miaka mingi iliyopita zilimjia na kuwa akilini mwake kama kifo kilichojirudia kupitia kwa mkewe. Ilikuwa saa tisa adhuhuri, wakati mamake mzazi pia alianguka bafuni akitaka kuoga, akazirai na kisha kufariki papo hapo.Tena yeye ndiye aliyeshuhudia kifo chake wa kwanza.

Kumbukumbu hizo zilimpelekea kuhisi uchungu ulio sawa na kukatwa matumbo kwa msumeno mkali.Kabla hajaamua la kufanya, alikuwa kwenye njia panda kumuita daktari afanye uchunguzi uliosababisha kifo chake ama apigie rafiki au jamaa wake wa karibu waje kumsaidia.

Rafiki yake ajulikanaye kama Andrea, ambaye alikuwa jirani wake wa karibu na pia ambaye waliweza kufanya kazi katika kampuni moja ila tu, Andrea alikuwa katika kitengo cha ukarani naye Makosi alikuwa kaajiriwa kama mhandisi, aliwasili baada ya muda mfupi ili kumjulia rafikiye hali.

Andrea alionekana kuwa mtu mchangamfu aliyependa kuzungumza na kutangamana na watu wengine .Alikuwa na uwezo wa kugeuza mambo magumu na yenye utata kuwa mepesi na rahisi kukabiliana nayo.Pia alizungumza zaidi na kuoneka gwiji katika nyanja mbalimbali. Hayo yote yalimpelekea kujisifu zaidi alipomwezesha rafikiye kushinda kesi bila kupatikana na makosa yoyote kortini.

\*\*\*\*

Makosi akawa mhubiri katika kanisa moja lililokuwa hapo mtaani. Baada ya miezi tisa mkewe kuaga dunia na kuanza kusahau angaa kumbukumbu chache kumhusu,aliamua kuwahutubia wanakondoo jinsi ya kukabiliana na janga la kumpoteza mpendwa. Alipeana suluhu lenye fundisho kuwa, muda; kama dawa bora ya kutibu kidonda chochote sugu.Ndipo akaongeza vifungu chache kutoka kwenye bibilia na kuongeza imani,upendo na tumaini, kama suluhu nyingine zinazomliwaza mtu.

Ilikuwa Jumatatu, usiku wa kuamkia sherehe kuu ya krismasi.Alikuwa kashapata jiko lingine,bibi ambaye angeliziba pengo kubwa aliloacha mkewe. Mke aliyepata alikuwa akaribia na kufanana kimaumbile na marehemu Susan. Ngozi yenye kusahawiana ya maji ya kunde, mwenye vidu viwili mashavuni. Kusahawiana huko kulimfanya Makosi kuhisi kuwa jiko lake jipya ni mpango bora na muujiza wa mwenyezi Mungu.

Baada ya miezi minne katika ndoa, Makosi hakuwahi kuona uchi wa juu wa mkewe, Lisa aliyekuwa kavalia nguo ya ndani wakati wote. Ila alitoa tu akiwa bafuni wakati wa kuoga na tena alipendelea kuoga pekee. Makosi alimjaribu kwa vyovyote vile ila alishindwa. Hata alipotaka kuonesha penzi lake zaidi kwake .Alikuwa akipeana vijisababu kadhaa vilivyomfanya aone kuwa jambo lisilo la maana. Hakuwahi kumuonesha uchi wa mgongo wake hata kwa nguvu.

Alama nyeusi, ya kuungua, yenye mchoro wa pasi moto, ilikuwa milele kwa mgongo wa Lisa. Mhuri huo kwenye mgongo wake humfanya kukumbuka kwa uchungu unyama aliotendewa miaka ishirini iliyopita akiwa angali msichana wa miaka kumi pekee akifahamika kwa jina Atieno. Akiwa ameajiriwa kama kijakazi wa Bw.Ziro. Ziro aliyejaliwa watoto wawili Makosi na ndugu yake wa kike kwa jina Zidi.

Wakati huo Makosi alikuwa kijana wa umri mdogo wa miaka kumi na miwili, ndipo Zidi mzaliwa wakwanza wa Ziro asiyekuwa na utu, alimtendea unyama huo kwa hali ya kuridhisha nafsi yake na kutafuta kuhangaisha maisha ya maskini mtoto yule. Aliweka alama hiyo kwa mgongowe kwa kuasha pasi ya kutumia nguvu ya umeme na kisha akafinya kwa mgongowe aliokuwa kavalia nguo nyepesi ya ndani ya nailoni.

Jeraha hilo lilitibiwa pale nyumbani kwa minajil ya kumficha mhusika mkuu ambaye alikuwa msichana wa kipekee na tena aliyependwa zaidi na wazazi wake. Atieno naye alipewa vitisho ili anyamaze milele au angemwaga unga,hakuona kupoteza kazi ambayo ilikuwa tegemeo kwake na mamaye ambaye alikuwa kwa hali mbaya ya kiafya baada ya kumpoteza babaye.

\*\*\*\*

Lisa alikuwa amelala usingizi wa pono, usiku wa manane akiwa kitandani na mmewe. Makosi aliamua kuwa mpekuzi.Alifungua ncha ndogo ya sehemu ya tumbo yake lakini hakuona lolote la mno. Alimgeuza kwa taratibu upande wa mgongo na kisha akamvua nguo ya kulala kwa ncha ndogo ili asije akafumaniwa.

Picha ya unyama huo ilimgonga akilini mara alipoona alama ile, kumbukumbu la kila tendo alilotendewa msichana Atieno akiwa mjakazi wao ilimjia na kuonekana kuwa mbichi akilini mwake.Alijuta kwa uchungu, kwa kujifanya kuwa paka kutaka kuona kila kitu. Alianza kutetemeka huku akijiuliza maswali kadhaa ikiwemo,

“Je, Lisa mke wangu anaweza kuwa Atieno?”

“La , hapana.”

Alijijibu hivyo kwa kutikisa kichwa kwa nguvu na kutoamini kwa ndani na hasira na majuto akasalia amelishika paji la uso wake mpana asijue la kusema wala la kufanya. Mizimu ya kumbukumbu ilikuwa naye pale milele.

Makosi aliapa kutomuuliza Lisa lolote kuhusiana na alama ile, Ila akipata fursa ya yeye mwenyewe amueleza kuhusiana na historia yake ya utotoni. Hapo awali jina la Makosi, alilozoewa kuitwa na jamii yake akiwa kijana mdogo lilikuwa *Junior*, kwa hivyo ikawa vigumu Lisa kumtambua Makosi kuwa kijana wa mwajiri wake wa kitambo. Na tena Makosi alikuwa amejitakasa na kuwa kiumbe kipya cha mungu. Kitambo alikuwa kijana mwenye mienendo potovu kwa hivyo hamna yeyote angedhani Makosi kuendana sawa na mambo ya dini hata siku moja.Alikuwa kijana ambaye angelimchapa kisha kumuumiza yeyote aliyemfanyia mzaha, awe nyumbani au awe shuleni. Panda shuka za maisha ndizo zilimlazimu kubadili hali yake kuwa mui huwa mwema kwa macho ya binadamu wengine.

Atieno kwa upande mwingine alikuwa ameamua kuwasamehe na kusahau wote waliomtendea kitendo hicho .Hiyo ikawa njia bora ya yeye kusahau uchungu aliyopitia maishani. Na hapo dunia ilimzungukia Makosi na kuonekana umbo lake kamilifu la kuwa duara.

Siku moja, Makosi aliona ni heri aende atubu dhambi zake kwa mara nyingine hata kama hakuwa yeye aliyekitenda kitendo hicho. Ingawa tena dadake Zidi, alikuwa amehukumiwa kifungo cha miaka thelathini gerezani kwa kosa la wizi wa kimabavu baada ya kifo cha babake. Adhabu hiyo haikuwa tosha kwa hivyo alitafuta kila njia ya kupata msamaha kutoka kwa maulana.

Makosi alipiga magoti yake madhabahuni, akainua mikono yake miwili juu.Akayafumba macho yake kwa ishara ya kuzungumza na maulana, huku akiwa amekiinua kichwa chake katika msalaba uliokuwa umegongwa pale mbele juu ya ukuta wa kanisa. Kisha akapanua kinywa chake na kutubu dhambi zake na pia kwa niaba ya familia yake. Sauti nyororo za chini za kutakasa na kutakata nyoyo, za wanakwaya wa dhehebu hilo zilifunika kilio hicho na kukifanya kukosa kusikika.

Lisa alinyanyuka toka pale alipokuwa ameketi, alipanda dhabahuni na kumtuliza mmewe, kisha akamweleza.

“Maulana aliwasamehe nyote,nami pia niliondoa uchungu mwilini moyoni na pia rohoni”.

Jioni moja, Lisa alisikia sauti ya kukurukakara ndani ya chumba cha kuweka vifaa vya ujenzi, aliazimia kutafuta kilichosabasha sauti hiyo.Alifungua mlango wa chumba hicho, alitazama juu kwenye bati macho ilipomwelekeza.Mushtuko mkuu ulimuingia Makosi,mushtuko ambao uliangusha kamba nene nyeupetoka mkononi.

Mgala Na Haki Yake

Mlio wa kipenga ulisikika kwa mara ya pili. Wakazi wa nchi ndogo ya Wima ambayo ilikuwa kisiwa cha bahari ya Hindi walimakinika na kutaka kufahamu mbiu hiyo ina jambo gani.

Kingine kilisikika ambacho kiliwasisimua na kuwalazimu wao kutazama upande wa mwinuko wa kilima. Hapo ndipo kasri la mfalme Bizwewa lll, lilikuwa limesimama wima kwa muundo wa aina yake.

Jua lilikuwa likitangulia kuangaza na kumulika upande wa matlai ambao ulikuwa na hemaya, sehemu hiyo nzuri ambayo ilikuwa ufuo wa bara la Afrika na bara la Asia, ilimuezesha mfalme kuwa mmiliki wa mali na kufahamika kuwa tajiri zaidi. Alimiliki meli nyingi ya kuleta madini mbalimbali kama dhahabu na fedha,wanyama wa kufugwa kama farasi,ng’ombe na tausi,pia kasri lake lilipata tani tofauti ya chakula kutoka chi tofauti duniani kwa hivyo, wakaazi wa huko walionekana wakilishangilia na kulikaribisha jua hilo kwa mbwembwe kila kuchao na kupendezwa na uzuri wa machweo.

Kisha wakaazi wa upande wa magharibi ambao walijulikana kwa ukulima, uwindaji na usanii walikumbatia wakati wa jioni likiwa limechoka tiki. Waliliona kuwa mzigo kwao lilipojikokota na kutua begani mwao kisha kumezwa na msitu mkuu wa miti mirefu uliokuwa kama kitega uchumi kwao.

Walifululiza kwa makundi tofauti. Moja baada ya lingine, la kwanza likiwa la wanaume, kisha vikafuatiwa na vikundi vya wanawake na watoto.

Hadhira ile ya watu takriban elfu mbili na zaidi, walikuwa wamesimama kwa kiwanja tambarare,kilichokuwa kimetengwa kiote nyasi . Kisha mwanamme mmoja waliyemtambua kama mfalme wao alisimama mbele yao. Kila mmoja alikuwa tayari kumsikiza, hata minong’ono ya hadhira haikusikakama kawaida.

Mfalme Bizwe mwanaume mwenye mataaluma manne, kavalia kanzu nyeupe pe, taji la kifalme lilokuwa limetengezwa kwa madini ya dhahabu likiwa limesimama kidete kwenye kichwa chake kilichokuwa kimesimama tisti na chenye masharubu tele usoni. Alifungua kinywa chake kilichokomolewa jino bandia la shaba, kwenye ufizi wa juu. Kisha akasema la kenda la kumi likawa.

“Wanakijiji watafute ngozi ya mnyama wa mwituni chui, ambayo huwa ishara tosha ya kujivunia utamaduni wao”. Maneno aliyoyasema ya kumi yalikuwa tofauti na mengine kwa kuwa yalikuwa na ahadi. Yeyote aliyepata ngozi hiyo angelitunukiwa zawadi kutoka kwa mfalme mwenyewe. Ikiwemo umiliki wa meli ya kuleta bidhaa toka bara Asia hadi kwenye kisiwa hicho, pia umiliki wa farasi na uwanja mmoja wa farasi.

\*\*\*\*

Ilikuwa saa moja asubuhi, Bwana Masaga babake Nzona, alitoka nje ya nyumba kifua kitupu, huku kavalia kaputura ya rangi ya kijivu aliyokuwa ameikarabati kutoka kwa suruali ndefu. Alikuwa akisukutua kinywa kwa njiti aliyochuma kutoka kwa mti mvuje, unaotambulika kuwa na mgando ambao hutumika kama dawa kienyeji ya kutibu magonjwa mbalimbali ikiwemo ya fizi na meno.

Kisha Ndula mnunaye Nzona, msichana wa umri wa miaka kumi, aliyekuwa kigugumizi, alimjia babaye kwa hofu baada ya babaye kuuliza alikokwenda Nzona machweo hayo. Aliyasema kwa utata maneno yaliyomgharimu muda mrefu kuyatamka.

“Nzona ndiye msimamizi wa vita vikali vya mbwa meja na simba”.

Siku hiyo ambayo huandaliwa kila jumamosi pale kijijini na vijana wa hirimu moja.

Katika kundi hilo la wavulana, Nzona ndiye aliyeonekana kuwa wa umri zaidi kuliko wenziwe. Alikuwa kahitimu miaka kumi na sita na miezi tisa katika darasa la sita.

Kwa ghafla, kijana huyo alikuwa mbioni, hazikuwa mbio za nyika wala za ushindani wowote.Bali alikuwa akijaribu kulipiku jibwa nene lililokuwa likimfuata nyuma. Lilikuwa jibwa lenye rangi inayosahawiana na rangi ya tofali iliyookwa, shingoni lilikuwa na doa jeupe, shingo ambayo tena ilikuwa na wingi wa manyoya.

Mkia wake ulikuwa umesisimka kwa mori aliyokuwa nayo. Midomo yake tapanyaa ilikuwa wazi, huku likitoa bweko, bweko la kummeza nzona mzima, mzima bila ya kumtafuna. Jibwa hilo lilikuwa na maumbile mkondo wa majibwa yafugwayo ulaya yajulikanayo kama*Germanshephered*.

Huku akiwa amechana mbuga na kilio kikuu kikiwa kinasikika kijijini kote. Jibwa hilo lilikuwa na hari ya kumkamata Nzona. Nzona alivyoongeza kasi na kilio ndivyo lilivyoongeza mbio na mbweko.

Kila mmoja alitokomea mafichoni akiwemo babaye Nzona. Hakuna aliyetaka kumsaidia, hakuna aliyetaka kugeukiwa, hakuna aliyetaka kujiingiza kwa tatizo kama hilo ambalo lilikuwa limemkumba mvulana huyo.

Mamaye aliyekuwa akitoka kuyachuma matonge shambani, alijinusuru kwa kutebereka teberetebere huku moyo ukimpapa. Kanga aliyokuwa amejifunga kiunoni haikuweza kujistahimili kwenye kiuno chake kilichokuwa kimewandaa nyama. Hakuliokota leso hilo ila aliazimia kuokoa uhai wake. Alijibwaga sakafuni bwata kwa sebule ya nyumba ile huku sehemu yote ya mwili wake ikiwa inatetemeka. Si mikono, si miguu….. roho karibu imtoke.

Huku akipiga kamsa, Nzona alimfuata na kujibwaga chumbani pap! Na kuusindiki mlango kwa pata, kisha kuufunga na msumari uliokuwa umekomolewa juu ya ule mlango, kisha akahakikisha amejilinda vilivyo kwa kuuziba chini na jiwe kubwa linalowekwa nyuma ya mlango huo kama kilinzi kingine.

Jibwa meja lilibaki pale mlangoni huku macho yake mekundu yaliyokuwa yakimgoja yeyote atakayetokea, lilipize nafasi ya Nzona. Lilifungua kinywa na kutoa ulimi ambao ulikuwa ukidondokwa mate. Liliendelea kuhema kwa pupa kwa zaidi ya dakika ishirini.

Ingawa mlango huo ulikuwa umezibwa na vilinzi vingi, bado ulikuwa legevu kwa maana lilisukumwa na kufunguka punde Katwa jirani wao kulisukuma ili kuwaarifu kuwa jibwa hilo halikuwepo. Hawakuamini hadi bwana Masagari alipotoka nje na kuhakikisha ukweli halipo tena.

\*\*\*\*

Hamna aliyekuwa ametimiza agizo la mfalme baada ya juma moja kwa maana ngozi hiyo ilikuwa nadra kupatikana. Mpiga mbiu alilazimika kutenda kazi yake kwa mara nyingine tena, kwa kuwaarifu kuwa muda waliopewa ulikuwa unayoyoma. Wageni kutoka hemaya zingine tofauti walistahili wafike kama ngozi hiyo imegongelewa kwa ukuta karibu na kiti cha mfalme .

Wengi wao walilazimika kutembea kwa mwendo mrefu ili wapate ngozi hiyo katika msitu huo mkuu, tena ujulikanao kuwa msitu wa hatari. Wengine waliamua kutumia njia ya mkato, waliazimia kwenda kwa waganguzi ili wapate uwezo wa kubahatika kupata ngozi hiyo.

Mmoja wao akiwa Gora, mjombake Nzona.Yeye alikuwa kaajiriwa kazi ya ulinzi katika hekalu la mfalme, alikuwa kajiamulia kutafuta njia mbadala.

Katwa mwanamke huyo hodari aliyeshona nguo aliweza kumiliki jengo la orofa tatu kutoka kwa kazi yake hiyo ya mapato ya chini. Alitambulika kuwa mwanamke nggangari tena jasiri lakini hakukosa doa alitambulika kuwa kasuku wa kijiji hicho, hakuweza kufunga mdomo aliposikia jambo geni na la kushangaza kama hilo.

“Dunia hii imejaa visa na mikasa,” alianza kwa kusema hivi. ‘’kisa kikiwa, watu kujisindilia kwenye kichuguu cha mganguzi Bi.Nuzra ambaye huwagangulia watu nyota njema iwajie maishani”.

Wanakijiji walimsongea ili kumsikia kwa makini, wakabaki vinywa wazi. Hawakumtaraji Gora mwanamume huyo waliyemfahamu kutenda kitendo hicho, walimuona kuwa mwenye tamaa kupita kiasi.

Nzona alionekana akiondoka kizimbani asubuhi mbichi kabla ya mafungulia ng’ombe. Huku akiwa ameubeba uta , mshale, panga na bagi dogo. Akiwa amevalia mavazi yake ya kawaida; tisheti ya samawati iliyochuchuka rangi, kaptura ya rangi ya jivu, iliyokuwa imepigwa kilaka cheusi tofauti na rangi ya kaptura kwenye paja la kushoto. kichwani alivalia kofia ya mdongea. Miguuni alivalia viatu vilivyotengenezwa kutoka kwa gurudumu la gari.

Ukistaajabu ya Musa basi utayaona ya Nzona na jibwa lile lile Meja, lililokuwa likitaka kummmeza mzima bila kumtafuna juma iliyopita. Liliandamana naye moja kwa moja bila bugdha yoyote njiani. Nzona alipopanda mwinuko, nalo pia lilipanda, Nzona alipoteremuka bondeni nalo pia liliteremka. Nzona alipopita njia ya mkato pia nalo lilimuiga na kumfuata unyounyo.

Nzona alisikia sauti ya kukanyagwa kwa matawi yaliyokauka, Katika msitu huo mkuu uliokuwa karibu na kijiji chao. Hakuonekana kuingiwa na hofu kwa maana alijua kuwa mnyama huyo ni mdogo.

Jibwa meja liliandama sauti ile huku likinusa mff, mff, mff, kila mahali lilipokanyaga. Nzona naye aliamua kukaa chini ya mti wa mzambarau huku akiokota na kutafuna zambarau mbivu zilizokuwa zimeanguka chini ya mti huo. Aliendelea kusikia mapambano ya vuta nikuvute kati ya mnyama huyo na jibwa Meja.

Nzona hakuweza kung’amua sauti ya adui.Baada ya nusu saa, jibwa Meja lilimjia likiwa limebeba mnyama mdogo nungunungu mdomoni.Mishale ilikuwa imejaa mwili mzima. Mishale yenyewe ilikuwa yenye rangi ya kuvutia, nyeupe na milia mieusi.

Meja alitema mnyama huyo hapo alipokuwa amekaa Nzona, huku akihema na kutoa mate kwa ncha ya ulimi wake. Nzona alibambua ngozi ya mnyama yule kwa taratibu kisha akaisindika ngozi hiyo ndani ya pochi lake alilokuwa ametengeza kutoka kwa ngozi ya ng’ombe.

Jibwa meja lilimeza mabaki ya mnyama yule na kutafuna mifupa bila msamaha.

Hoyee! Hoye! Hoye! Hoye!

Nzona,

Hoyee! Hoyee!

Wanakijiji walimshangilia na kumbeba Nzona juu kwa juu huku wakimuimbia nyimbo za kumsifu.Walifanya hivyo kabla Nzona hajamaliza kuwaarifu alikuwa amebeba ngozi ya aina gani na kwa vile alikuwa kijana mwenye akili pungufu tena wa kusahau mara kwa mara, alijiruhusu kubebwa hobelahobela wakidhani ni yeye aliyekuwa amefaulu kupata ngozi hiyo. Walifululiza moja kwa moja hadi kwa hemaya ya mfalme ambaye aliwakaribisha kwa mara ya kwanza kwenye kasri.

Si minofu ya kudondosha mate, watu walikula.Si vinywaji vya kuongeza ladha, watu walivinywa. Si nyimbo na densi, watu walishangilia na kusakata viuno siku hiyo. Hadi wakati ambapo mfalme alipoingia kwenye ukumbi ule kwa hamaki na hasira, muda mfupi baada ya kuwasubiri wale waliokuwa wakifungua pochi ya Nzona aliyokuwa amefunga kikiki kwa kamba ya makonge, baada ya kusindiki ngozi ile.

Siku hiyo iliyokuwa imetengwa na Maulana iligeuka ikawa ya kishetani. Hakuna aliyeweza kutuliza hasira aliyokuwa nayo mfalme.Mfalme aliamua kupitisha adhabu kali atakayowapa wanakijiji hao. Kisha akaamuru Nzona awekwe kizimbani na adhabu ya kuishi kwenye msitu huo kwa mwezi mmoja kama funzo kwake.

Baada ya siku kadhaa, Mphoke mwanawe mfalme tena mtoto wa kipekee aliyekuwa akiishi nchi ya ng’ambo na kusomea taaluma ya sheria. Alimwendea babaye na kumweleza kuwa, katika nchi hiyo kumekuwa na upungufu wa mnyama chui ambaye aliwindwa na kizazi chake kupungua. Ilikuwa vigumu wao kupata mnyama huyo kwa hivyo aliendelea kueleza babake kuwa.

“Ngozi ya mnyama nungunungu, ingelitumika vyema sawia na chui”. Alipeana sababu tosha ya kumtuliza babaye. Mfalme alizishusha ghadhabu na hasira.

Ngozi hiyo ilipendeza ukutani, ilionesha ulinzi mkali na silaha ya ulinzi ikawavutia mno. Waliogopewa na wageni. Wafalme wengine walimteua kuwa kiongozi wao.

\*\*\*\*

Majuma na miezi ilipishana na kusonga, kabla Nzona hajatimiziwa ahadi yake. Mfalme alikuwa amemuonesha kisogo. Hakuona haja ya kumtunuku kijana yule asiyejua be wala te.

Mphoke hakufurahishwa na wazo la mfalme. Ingawa alimfahamu babaye kuwa mfalme mwenye roho ngumu kama chuma. Alisimama mbele ya babaye huku akiwa amevaa hasira usoni. Mfalme Bizwe bila kumruhusu kunena lolote alitingiza kipande cha mkia wa ng’ombe ambacho alikuwa ameshika mkononi.

**Upepo, Pepo**

Maswali mengi bila kikomo yalizidi kumiminwa na wale wepesi wa kukitegua kitendawili cha wapendanao, ambayo yaliwashinda kutegua namna kijana Gram aliyezaliwa na wazazi; baba mwenye asili ya kizungu na mamaye alikuwa mwafrika lakini alitoka katika mizizi iliyofahamika kujinyakulia kiti cha juu cha kisiasa miaka nenda miaka rudi, katika nchi hiyo ijulikanayo kama Wazalendo.

Babake alikuwa mmiliki wa kampuni kadhaa huko Marekani ikiwemo ile ya kutengenezavipakatilishi na ile ya mashini ya kutengeneza treni. Mama naye, alikuwa mwalimu mkuu wa chuo cha upili cha kibinafsi kilichoanzishwa na pia kumilikiwa na wazungu.

Nafasi hizo za kumezea mate zilimwezesha Gram kusoma shule za ng’ambo tangu utotoni. Hata kuzungumza lugha yoyote ya kiafrika ilimpiga chenga.Maneno aliyoyazungumza ungelidhani ameyatoa puani. Ngozi yake iliyolingana na rangi ya chungwa mbivu hungelikosea kumuita mzungu. Nwyele zake ndefu na nyeusi ziliongeza mvuto kwa wengi.

\*\*\*\*

Nywele zake zilikuwa fupi kichwani, alinyoa kila wakati zilipojaribu kuota.Uso wake wa mviringo halafu mweusi wa kadri, hakuongezea pambo lolote. Ngozi yake nyororo na telezi ndiyo ilimwezesha kuwa msichana mrembo wa kadri. Umbo lake lilikuwa la kawaida, si lile ambalo wenye mzaha wangelilinganisha kama umbo la kugonga vyuma viwili hadi viwake moto. Upande wa mavazi msichana huyo Nina, alikuwa akivaa bora amejistiri na pia ameuficha uchi, hakuongeza lolote zaidi ya hayo.

Wazazi wake walilisukuma gurudumu la maisha; baba, akiwa mwashi naye mamaye akijulikana kama mama nitilie pale mtaani. Mtaa wa saba, mtaa wa mabanda ambao uliongoza kwa mambo matatu yasiyopendeza. La kwanza umaskini, halafu uchafu na kisha uhalifu wa hali ya juu. Waliazimia kuishi pale kulingana na uzito wa mfuko wao ambao pato lao halikuwawezesha kuweka angalau mabaki.

Nina alikuwa katika kidato cha nne akisoma shule ya upili ya mseto, iliyomilikiwa na serikali pale mtaani, tena wanafunzi walirudi nyumbani kutwa. Nina alikuwa na azimio la kurudi kwao siku hiyo bila bugdha yoyote. Kilichomzuia rafikiye Lona kutoandamana naye kama kawaida yao hakikujulikana, Lona alibaki darasani kutimiza kazi yake ya ziada ambayo haikuwa kawaida yake.

Gram aliliegesha gari lake upande mwingine wa barabara, mbali kidogo na shule aliyosoma Nina. Hakutaka kujulikana rahisi. Alionekana akivuka barabara kisha akasimama mbali kidogo na lango kuu la shule aliyosoma Nina. Nina alimpita bila tashwishi yoyote kwa kutomjua wala kufahamu yule ni nani.

Gram alimuendea pole kwa nyuma, kisha akamshika mkonowe wa kulia, wa kushoto ukiwa umeshika mkoba wa kubeba vitabu aliokuwa amevaa mgongoni.

Nina aligeuka kwa taratibu na kutazama nyuma. Hakuweza kumtambua ingawa aliweza kuzivuta akili zake ili apate uwezo wa kutambua yule ni nani. Alimtazama kutoka kichwani hadi miguuni bila kunena lolote.Naye Gram alikosa ujasiri wakujieleza.Lengo lake lilikatizwa punde tu alipomuona mwanamme mmoja akiwa amesimama kwenye lango kuu. uoga ulimuingia akili zilipomueleza yule kuwa mmoja wa walimu wa shule hiyo, aliazimia kuambia Nina aende zake.

Nina alionekana paji lake likiwa limekunjana na kuzivuta kope za uso wake juu, akayakodoa macho kwa kujilinda kutokana na wavulana wasumbufu waliokuwa wakipenda kumfanyia mzaha.

Gram alipiga hatua chache nyuma, naye Nina akapiga hatua chache mbele, kisha wote waligeuza vichwa vyao na kutazamana.

\*\*\*\*

Nuru katika penzi lao lilianza kuangaza baada ya majuma kadhaa . Majuma ya vuta nikuvute, Nina akiwa mgumu kama chuma kwa kutompea mwenzie nafasi moyoni. Alipeana vijisababu kadhaa vya kujizuia kutumbukia katika bahari la penzi.Naye Gram alimhakikishia kusubiri hadi akamilishe masomo ya chuo kikuu.

Baada ya kukuza penzi lao kwa mwendo wa ndo..ndo..ndo wawali hao walianza kuzoeana. Moyo wa nina ulikuwa umebeba jambo zito, jambo lisilo la kawaida.

Masomo yalikuwa magumu? La

Mapenzi yalianza kumzuzua? La

Alikabiliana na mizuka? La

Alitambua hali hii akiwa msichana wa umri wa miaka kumi. Alikuwa kama upepo, pepo. Alipopita kati ya watu zaidi ya wawili, wangegeukiana wenyewe kwa wenyewe kisha waanze kuvurugana, kupigana ,kuzabana na hata kuumizana bila ya sababu yoyote. Hakuna aliyeweza kugundua hayo yote ila yeye pekee.

Ingawa wanafunzi aliosoma nao katika darasa moja waliweza kugundua jambo moja. Wangeanza masomo yao kwa bahati mbaya, akiwa ni yeye ndiye aliyetangulia kupita mlango wa darasa kabla kuanza masomo yao.

Walimu wangewacharaza na kisha kutafutiwa makosa madogo yasiyohitaji adhabu kali. Kama ni siku ya mtihani, darasa lote lingefeli na kila mmoja kupata alama za chini mno.

Fedheha ilianza kumchimba moyoni Siku ambayo swala hilo lilionekana wazi na kuanikwa peupe. likawa wazi bila pingamizi. Siku hiyo basi la kubeba abiria lilisita kuwaka moto Punde tu Nina alipoliabiri basi hilo barabarani.

Dereva na taniboi walijaribu kila wawezalo kutafuta hitilafu ilipo. Walimalizia hadi juu ya bodi la gari baada ya kupekua injini na magurudumu kumi na mawili kwa jumla. Hata makanika wa tajriba ya juu walitafutwa kulikagua lakini walikosa kasoro.

Abiria walianza kulalama, hasira iliyoandamana na njaa ilianza kuwaingia. Walianza kuzomea dereva na taniboi ili watafute njia mbadala ya wao kufika walikostahili.

Muda ukazidi kuyoyoma, lisaa moja likapita. Mwanaume mmoja; aliyevaa kilemba cheupe kichwani,akiwa na masharubu mengi iliyosukwa matuta , kavalia kanzu nyeupe, alishika fimbo kwa mkonowe wa kulia, alikuwa kalala usingizi wa pono hata sauti ya kuchukiza ya kung’orota ilichukiza mle ndani ya lile gari, aligutuka usingizini na maono ya kiajabu.

Aliwafahamisha abiria wengine walitaje hilo kama maono wala sio ndoto. Hakuitikia, hakumsikiza wala kumkubalia yeyote kutaja maono yake kuwa ndoto tu. Wakati ambao abiria walimsongea ili kumsikia, abiria aliyekuwa ameketi karibu naye, kijana wa kati ya miaka kumi na minane hadi ishirini alionekana kumpuuza kwa kukitingiza kichwa chake kutokana na mziki aliokuwa akisikia kupitia kifaa cha maskio.

“Msichana aliyeabiri basi hili wa mwisho,” mwanaume huyo wa maono alinena,

“ ndiye ana tatizo.”

Abiria walianza kutazamana.Alisema huku akigusa kilemba chake kichwani.

Kila mmoja aliyeweza kumsikia, aligeuka na kumtazama Nina kwa mshangao baada ya taniboi kumnyoshea Nina kidole. Alikuwa amekaa kipweke katika kiti cha mwisho cha hilo gari, sehemu hiyo ya kuwabeba jumla ya abiria sita.

Takriban macho ya watu hamsini na wawili, waligeuka na kumtazama kwa mshangao bila kunena lolote. Dereva na taniboi wa basi hilo waliposikia hayo, walimhimiza aondoke nje ili waweze kuthibitisha ikiwa maneno hayo ni kweli. Nina hakuwa mbishi ila alijizoazoa kwa taratibu kisha akaondoka nje.

Alipokanyaga miguu yake yote nje, abiria kwenye upande wa kushoto walizidi kumtazama nina akiwa nje. Nao waliokuwa upande wa dereva walimtazama mwanamume huyo mwenye maono.

Dereva kwa ujasiri wake alikuwa na matumaini makuu gari hilo litaanza mwendo tena. Kwa maana visa kama hivyo alikuwa amevishuhudia mara kadhaa na vingi hutokea wakati wakisafirisha maiti kuelekea kwa sherehe za mazishi.

Mwanamume huyo mfupi mwenye kiriba alikalia kiti chake cha udereva kisha akalitia moto basi lile bila kupoteza wakati. Alitimua vumbi na kutokomea hadi tamati mwa safari bila kusimama.

Nina hakutaka kumjulisha yeyote yaliyomkumba, kama kawaida yake alibaki kimya. Hakujua la kufanya wala wa kumueleza. Aliogopa jinsi wangelichukulia swala hilo lenye utata.

Tena kwa mara nyingi, Nina alionelea heri kujitoa uhai kwa maana aliona dunia haimjali tena haimkubali. Kwa maana wazazi wake walipenda kumkaripia mara kwa mara zaidi ya watoto wao wengine. Wanuna wake hawakupenda kuhusiana na yeye kwa vyovyote vile. Wadogoze nao walipenda kumfanyia mzaha na kumkejeli kila wakati, kejeli ambazo zingemdondosha machozi.

\*\*\*\*

Kwa mara ya kwanza aliona kuwa muujiza kupendwa. Hata rafikiye Lona alizoeana naye kwa maana alikuwa na hitilafu ya kimaumbile kwa hivyo pia yeye alikosa rafiki wa karibu.

Penzi kutoka kwa Gram alilichukulia kuwa la kuhadaiwa. Mara nyingi alilichukulia kuwa penzi la kumharibia maisha, angeingia moyoni mwake kisha kumuacha kitambara kibovu kisichotamanika na yeyote.

Tone, tone la penzi lao lilianza kutiririka na kukua. Lakini hakujiruhusu kumfungulia roho Gram hadi walipoamua kufunga ndoa. Mwaka mmoja ukapita ndoa yao ilizidi kuimarika. Zaidi na hayo alianza kuona mabadiliko mengi maishani mwake.

Alienda kwa mganga? La

Alifanyiwa tambiko? La

Aliombewa na wahubiri? La

Siku moja aliingia katika duka moja la jumla ili kununua viombo vya nyumbani. Ghafla, duka hilo lililokuwa tupu bila mteja yeyote lilijawa na wateja wa kila aina walionunua bidhaa kupita kiasi cha kawaida tangu duka hilo lifunguliwe.

Aliendelea kushangazwa na mabadiliko hayo kwa kina kwa kupita kati ya kundi la watu waliokuwa wakizungumza. Watu hao walianza kushangilia na kupiga shangwe na vigelegele jinsi mkuu wa mkoa amewapiga jeki kwa kutunuku kundi lao basi, zaidi na hilo walikabidhiwa kampuni ya kutengeneza siagi ili kuwawezesha kujikimu kimaisha.

lingine ambalo hangeweza ficha furaha iliyokuwa imemjaa moyoni ni wazawa wake na rafiki waliojiunga naye baada tu ya kufunga ndoa, wakitaka ushauri zaidi kuhusu ndoa yake iliyozidi kunoga siku baada ya siku.

Gram alizidi kufurahia Baraka aliyopata toka kwake Maulana ya watoto wawili,wa kiume na wa kike wenye siha njema, werevu shuleni na wenye maadili mema. Nina aliamua maishani ajira si lazima. Aliona heri afungue shirika lisilo la serikali la kuwasaidia wanawake wajane na watoto yatima.Watu walimuona kuwa kiongozi wao la msingi likiwa alikuwa na maneno yenye mnato yaliunganisha wadogo kwa wakubwa.

Siku ya kusherehekea kufuzu kwa mwanaekujiunga na chuo kikuu baada ya matokeo ya kidato cha nne alipewa fursa ya kutoa hotuba kama mwakilishi wa wazazi. Alipanda jukuani akiwa amevalia blausi nyeupe na sketi nyeusi yenye madoa maepe iliyokuwa ikilembea upande mmoja hadi mwigine kwa mwendo wa swish...swish, na viatu vyekundu miguuni vilivyoinuka visigino kwa ncha ndogo.Alitamatisha hotuba yake iliyosisimua hadhira ya watu kwa kuwauliza maswali matatu, piahadhira haikusita kujibu kwa pamoja.

Maisha ni?\_\_

Ukifumbiwa?\_\_.

Akishindwa sultan?\_\_

Kidole Cha lawama

IlikuwaIjumaa. Ijumaa jioni baada ya miaka kumi na miwli kupita. Siku hiyo ililingana na kufanana na ile ya kale. Rosa akiwa msichana mdogo kabla kubalehe.Alikuwa mtoto mrembo zaidi. Zaidi na urembo alikuwa mtoto mtiifu na pia kipenzi cha wengi. Doa lilipatikana kwake na wale waliomuonea gere mtoto yule.

Huku akiwa amelikalia jiwe lile lile, baada ya miaka na mikaka kupita. Rosa akiwa si mtoto tena bali ni mzazi wa mtoto wa miaka kumi sasa.

Kumbukumbu anuwai zilifanya akili zake kurudi nyuma kama gari lililokosa breki na kisha kusitishwa na mwamba mkuu. Akili zake zilitulia pale na kuanza kugonga. Kisha kubururwa toka pale kama gari bovu na kupelekwa mkukumkuku hadi alipokutana na Nimrod rafikiye wa utotoni, katika shule ya msingi walipoteuliwa kuhariri shairi la ngonjerakatika tamasha la mziki.

Miaka ikapita kama moshi. Urafiki wao ukakita mizizi na kukolea na kuwa penzi lililowafanya kuonekana kama pacha. Miaka ikapita tena Nimrodi akiwa amepata nafasi bora ya kusomea chuo kikuu huko ng’ambo. Alikuwa amempea mpenziwe hakikisho dhabiti kuwa ni kifo ndicho kitakacho watenganisha. Naye laazizi wake alitia amri hiyo rohoni, na kushikilia agizo hilo ndi mkononi na kujilinda kama vile kuku alindavyo vifaranga wake dhidi ya mwewe.

Baada ya miaka michache, mawasiliano kati ya vijana hao wawili kuwasiliana kupitia barua ya sanduku la posta ilipungua, zinginezo hazikuweza kumfikia Rosa na siku pia zilizidi kusonga kwa hivyo Rosa akazoea kuishi bila matamaniyo ya mpenziwe.

Baada ya miaka kumi, mawazo na fikra ziliendelea kumzunguka akilini. Aliyafumba macho kwa uchungu mwingi na kuyasaga meno kila wakati akumbukapo siku hiyo. Lakini shinikizo la mawazo zilizidi kumgonga akilini.

.…. Rosa hakukusudia.

Kusudi ambalo lilimfanya Nimrodi kunywa mvinyo kutwa kucha pamoja na vizibo vyake. Alidhaniwa kuingiwa na pepo, kila alipowaza jinsi Mpenzi wa roho yake aliazimia Kumwendea kinyume.

Nimrod amjuavyo Rosa, hakudhani hata kiasi cha chembe moja ya mchanga kuwa Rosa alikuwa amevaa doa sugu akilini na kulifanya lionekane kama taji kichwani. Nimrodi alilikarabati taji hilo akilini kuwa taji lililotengenezwa toka kwa tope.

Rosa alikuwa katupilia mbali kiapo walichoapa pamoja kuwa watalitunza penzi lao kama mboni ya jicho, lije zuri au baya.Hata baada ya Nimrod kumfungulia moyo na kumueleza Rosa tatizo lake na kisha Rosa akamliwaza kwa kumueleza “Mungu hambariki mtu na kila kitu”.

Ingawa Rosa aliamua kulipika na kulipakua jambo hilo Kuwa la busara, alijutia alipong’amua siku hiyo uta wake haukulenga jicho la shabaha. Alidhani kuteleza huko kutafunika tatizo walilokuwa nalo katika ndoa yao.

Nia yake ikiwa kuwafumba macho maadui. Uchungu uliendelea kuchimba moyoni na majuto yaliendelea kumvaa usoni kila alipokumbuka siku aliyoamua kuwa kiruka njia na kumkubalia rafiki wa mpenziwe Nahum kumtolea aibu ile. Rosa hakutumbukia kwenye bahari ile ya maji moto kwa kumpenda Nahum, ila tu kuifanya kuwa siri baina yao wawili. siri haikuzuilika. Lakini Rosa alikuwa tayari kumweleza Nimrod jambo lolote alililotaka kulijua ama kufahamu baada ya mambo hayo kuanza kuenda mrama.

Nimrod hakusita kuporomosha swali baada ya swali kama mizinga tena kwa ukali. Waligeukiana wakawa hawapiki chungu kimoja kama mbuzi na chui. Nimrod na Nahum walikuwa hawaonani wakionana ilikuwa vuta nikuvute, shutumu nikushutumu na piga nikupige.

Kwao wote dunia ilibadili rangi mmoja ilibadilika toka kwa buluu hafifu na kuwa dunia ya rangi rangile. Mwingine aliiona dunia kuwa ya kijani kibichi wakati mmoja kisha kugeuka rangi nyekundu wakati mwingine. Mwingine pia dunia ilibadili umbo lake la kawaida la mviringo nakuwa na umbo la pembe tatu kwa maana kila alipotorokea alipatikana bila kusita.

Kidole cha lawama kilizidi kulimbikiziwa Rosa.Yeye ndiye aliyekuwa chanzo cha masaibu hayo.Hata hivyo maji yalikuwa yameshamwagika.

\*\*\*\*

Alimgeukia mtoto yule aliyekuwa amesimama kando yake na kisha kumkumbatia, maskini kiumbe cha mungu. Aliyapanguza machozi yakujutia kuwa huo ulikuwa msiba wa kujitakia.

Alivuta pumzi ndani, pumzi ambayo haikutolewa nje kutokana na mshtuko uliosababishwa na pambaja kwenye bega lake. Aligeuza kichwa kwa haraka na macho yake yakatua kwa Nimrod, ambaye alikuwa akipukutikwa machozi. Siku hiyo iliwakumbusha siku yao ya kwanza ya kuchumbiana iliyolandana na ile ijumaa jioni, ambayo ilikuwa ijumaa jioni tena kwenye jiwe lilo hilo.

Kisha Nimrodi alimuomba msamaha na kumueleza kuwa hakuna aliyemkamilifu, amemsamehe kwa yote yaliotokea. Baada ya muda si mrefu wawili hao walishikana bega kwa bega na kutembea sako kwa bako hadi chengoni mwao.

Nuru hafifu ya penzi lao ilianza kuangaza tena gizani. Nuru iliyokuwa sawa na mwangaza wa taa ya kandili iliyoangaza katika giza totoro. Siku baada ya siku Rosa aligundua kuwa Nimrod amejiingiza katika starehe ya umbwa kuukalia mkia wake. Kila eneo la starehe na vileo alikuwa hapo kama tarehe. Kila mahali alipopita watoto kwa wazima walimbandika jina la kumsifu ilimradi auchimbue mkonowe mfukoni.

Kila alipokumbuka yeye si mkamilifu, alitafuta kila njia ya kuondoa wazo hilo. Wapenzi hao waliendelea kuishi pamoja lakini pendo lao liliendelea kudidimia dididi kila kuchao.Tatizo likawa zito kwa Rosa kujitwika begani. Aliazimia atafute suluhu kutoka kwa wazazi, kwa Babu,wajomba na shangazi lakini wote hakuna aliyempa wazo la kumtuliza.

Siku moja, Rosa aliamua kumtuliza Nimrodi na wazo maalum la kuona tabibu. Nimrodi alimfungulia Rosa roho yake na kumweleza jinsi yeye na Nahum walivyoweza kupata habari kutoka kwa hospitali moja kuwa yeye ni gumba.

“Mimi na Nahum ambaye alikuwa msena wangu wa dhati,” Nimrod alianza kumsimulia Rosa kwa uchungu. Walipata ajali barabarani walipokuwa wakielekea taifa la karibu ili kushiriki mchezo wa kandanda kabla kuchumbiana Rosa. Walikimbizwa hospitalini na wasamaria wema baada ya gari hilo kubingiria mara kadhaa barabarani na kuwaacha nusra waangamie. Madaktari waliwafanyia ukaguzi mwili mzima wakatibiwa lakini baadaye tena matokeo hayakuwa ya kufurahisha upande wa Nimrod. Kando na majeraha aliyoyapata miguuni, lingine likiwa kwenye kichwa.

Moja kwa moja,wawili hao waliondoka na kuelekea hospitalini ile kutafuta suluhu la kuimarisha ndoa yao ili iwe kamili.

Muuguzi mmoja wa jinsia ya kike aliyekuwa kavalia miwani pana iliyomfananisha na ndege bundi alianza kupekua faili za zama, za miaka na mikaka iliyopita hadi siku hiyo.Na kwa utaratibu mkuu, alifanikiwa kupata ya Nimrod baada ya kuzipekua faili moja baada ya nyengine.Alipopata faili ya Nimrodi macho yake yakamtoka na kuonekana kubabaika aliposoma maandishi yaliyokuwa yameandikwa kwa kalamu yenye rangi tofauti tena nyekundu, mwishoni ikinukuu hivi.

*(Confused files , done by a student doctor).*

Hitilafu hiyo ilisababishwa na daktari aliyekuwa hajaitimu katika kazi yake ya udaktari. Na tena alipewa hamisho katika hospitali nyingine baada ya ugunduzi huo. Faili ya Nimrod ilistahili iwe ya Nahum na ya Nahum iwe ya Nimrod.

“Iweje haiwezekani!”Nimrod alipinga.

Aliamua kufanya uchunguzi zaidi wa chembechembe ya damu ya mtotowe. Damu hiyo ilisahawiana na ile ya Nimrod, tena hakuwepo na hitilafu iliyopatikana.

Alikumbuka mara yao ya mwisho kuwa pamoja kabla yeye kurudi nchi ya ng’ambo. Kisha baada ya majuma mawili, Nahum aliamua kumuendea kinyume rafikiye, naye Rosa akapata njia mwafaka ya kuziba pengo hilo .

\*\*\*\*

Mawazo aliyokuwa nayo Nimrod, yalianza kuyeyuka akilini na moyo wake ukatulia. Alirudi kuwa kijana mchangamfu na mtanashati vile alivyokuwa hapo awali, akawa tena barobaro.Ila aligeuka na kuwa mme wa wake. Alimchukiza sana Rosa ambaye alimfumbia mmewe macho na kuyaziba yote aliyokuwa akitenda.

Maisha yalimgeukia tena Nimrod alipoanza kuonesha dalili za ugonjwa sugu.Afya ya Nimrodi ilizidi kuzorota, alibaki mifupa mitupu, huku kajilaza katika kitanda cha wagonjwa mahututi, mguu mmoja ukiwa umelegea kwenye chumba cha kuhifadhi maiti. Alimuamuru Rosa amsongee karibu na kisha akamnong’onozea sikioni

“Nitunzie mwanangu, naye atakutunza.”

ILa Kwa Dua

Ilikuwa takriban saa kumi na robo asubuhi mbichi. Nilitazama nje kupitia penyu ndogo ya dirisha baada ya kuvuta pazia ya rangi rangile niliyokuwa nimelikarabati kutoka kwa shuka iliyokuwa malazi yangu. Angani nyota zilikuwa zinameta, mwezi mwamdamo ndio ulikuwa uking’aa na kueneza mwangaza kabla ya kukaribisha nuru ya jua.

Akilini nilikuwa nimekaribisha siku ambayo nilikuwa nimeingoja kwa kite na makali ya kutokuwa na mahali pa kujichumia pato langu, baada ya muda mrefu wa kwenda tupu kwa ajili ya kukosa pato.

Nilirudi kinyume, nikakaa kitandani na kutafakari jinsi siku itakavyokuwa kwa kukusanya mawazo akilini ilimradi niwe tayari kuyajibu maswali ambayo nilitarajiwa kujibu na kuhifadhi nafasi hiyo.

Nilipiga magoti yangu sakafuni, mbele ya kitanda changu ambacho kilikuwa kimechanika na mto ambao ulikuwa unatokwa pamba, pamoja na viraka, ambavyo vilikuwa vimesindikwa mle ndani. Nayo blanketi kukuu yenye vijitundu vingi vilivyotobolewa na panya waliokuwa wamekifanya chumba changu kuwa makaazi yao.

Dua niliyopiga kwa mterehemezi ilinigharimu dakika chache ambayo ilifanya mtima wangu uliokuwa umeingiwa woga na hofu kuu kutulia na kuiona siku hiyo kuwa siku isiyo na bughdha. Siku shwari.Siku kama nyingine.

Nilikisimamisha kichwa changu toka pale kitandani, ambacho nilikuwa nimekilaza kwenye viganja vya mikono yangu kwa ishara ya utakaso mbele ya Maulana. Nilijimwayamwaya toka pale sakafuni nikiwa na matumaini ya eti eti, hamsini hamsini kama mola atalijibu ombi langu la kufaulu maishani, maisha yangu yabadilike yawe tofauti na hapo awali. Kila jambo nililojaribu liliambulia patupu na kuniacha mikono kavu ambayo haingelambwa na yeyote , hata Yule wa kiwango cha chini mno.

Baada ya kujitosa sadarini na kuoga mwili, nilivalia suti yangu ya wanawake. Rangi ya buluu nzito, ambayo nilikuwa nishavalia shati jeupe pe ndani ya koti , ilimradi nionekane nadhifu. Miguuni nilivalia viatu vyeusi vilivyoinuka visigino kwa kimo kidogo, ambavyo viliniongeza kimo cha urefu wangu. Vilipiga kelele ya kwata….kwata, sakafuni kila nilipopiga hatua moja baada ya nyingine mle chumbani nikielekeakwa kioo kilichokuwa kimening’inia ukutani.

Mkononi nilibeba begi dogo ya wanawake ya kubebwa begani ya rangi ya kijivu niliyokuwa nimeweka stakabadhi na vyeti vyangu vya shule. Niligeukia kioo kilichoonesha nusu umbo, na pia kilikuwa na ufa katikati kutokana na kupasuka kulifanya umbo langu lisionekane sawasawa jinsi linavyostahili.Nilijaribu kukisongezaili nione sehemu zingine za mwili, msumari uliokuwa legevu uling’ooka ambao ulinipea jukumu la kuugonga tena ili ustahimili uzito wa kioo. Nilijitazama kutoka kichwani nikawa na hakikisho na thibitisho mwafaka kuwa nilikuwa nadhifu na pia nilipendeza.

Lo! Sikupendeza hataa.Vazi langu halikustiri umbo langu lililokuwa limesinyaa.Vazi lilikuwa limejimwaya. Nilikuwa nimelichukua vazi hilo kutoka kwa fundi wa kushona nguo nikiwa na hakikisho kuwa liko vile lilistahili liwe. Naye pia hakukosa kunipaka mafuta kwa mgongo wa chupa kwa kunihakikishia kuwa vazi hilo halina dosari. Nilimuamini mshonaji, sikujipima vazi hilo kwa kuthibitisha, nilimfahamu na kumtambua kama fundi hodari kuwaliko fundi wote pale mtaani.Vazi hilo lilinitia gere.

Niliyatumbua macho yangu kichwanikwa kutumia kioo. Heri vazi langu. Nywele zangu zilizokuwa fupi, zilikuwa zimesokotana, zilinilazimu kuchokora chumba kizima kwa kutafuta kichana kilipokuwa. Nilizivamia na kuzichana kwa pupa, zikanilazimu kutupilia mbali ubaya wa vazi langu.

Hata kikombe cha chai sikukitia kinywani. Muda uliyoyoma kwa kushughulikia tatizo ambalo lilikuwa la maana ila nilipuuzilia kwa kuliona kuwa dogo mno.

Nilifululiza moja kwa moja hadi kwenye stendi ya mabasi,nilikagua bagi ili kutafuta hela niliokuwa nayo ya shilingi ishirini ambayo ilianguka toka mfukoni na kubingiria hadi kwenye bomba la maji taka.Mama mmoja msamaria mwema hakusita kunilipia nauli. Niliabiri gari moja jeupe na lenye mstari wa chungwa bivu, la kubeba abiria aina ya Nisan.

Halikuzingatia kanuni hata moja ya magari barabarani.Lilikuwa limechakaa, rangi ilikuwa imebambuka, vioo navyo vilikuwa vimevunjika. Lakini nilivalia miwani matatizo hayo, nikaketi kwenye kiti kilichochanika na kukosa mkanda wa usalama.

Dereva alitumia takriban robo saa kulitia moto ili lianze safari. Lilitia amri tu baada ya wanaume sita barobaro kuongeza nishati zao.likaanza kutoa mghurumo mbaya ulioambatana na mvuke mzito mweusi.

Wakati wangu ulikuwa unayoyoma huku likitambaa polepole huku likipakia na kupakua watu na mizigo barabarani. Hofu ya kuchelewa iliniingia, Ilikuwa imebaki dakika tano kuhitimu lisaa la kutahiniwa.

Nilianza kujilaumu vikali mbona nililiabiri gari hilo kwa majuto makuu. Lakini tena nilifahamu kuwa senti zangu zilikuwa chache mfukoni.

Kwa haraka nilifika kwenye lango kuu la afisi za serekali nusu saa zaidi na nilivyotarajiwa. Wenzangu wote walikuwa wameshawasili, huku wakipewa maagizo na mmoja wa watahini wa jinsia ya kiume kabla, wakiwa na baada ya kumaliza kutahiniwa. Nilizivuta pumzi za uoga ndani, nikazipumua nje na kisha kujiondolea alama mwenyewe akilini za kutotii kuwasili wakati niliotarajiwa kama wenzangu.

Mwanaume huyo alinitazama kwa hasira na kuniuliza jina langu. Jina ambalo nililitamuka kwa kusitasita kwa ishara ya kumwaga unga tayari. Alimaka na kutia sahihi kwenye jina langu, kwenye kitabu chenye ghamba jeusi ambacho alikuwa amekishika mkononi. Aliendelea na maagizo yake ambayo hayakuningia akilini, yalinipita.

Nilimtazama kwa macho ya huruma ilimradi anionee huruma, kisha atambue kuwa nilipata matatizo tumbi nzima ambayo yalikuwa chanzo changu kuchelewa.

\*\*\*\*

Saa mbili unusu ilipowadia. Kijana mmoja mweledi, nadhifu , mwenye siha na umbo la ushujaa ndiye aliyekuwa wa kwanza kuitwa na kujitosa sakafuni. Alitumia robo saa, kisha wa pili akafuata, watatu naye akajitosa bila vyeti wala stakabadhi zozote. Wanne alikuwa ghulamu aliyezungumza zaidi jinsi watahini wanavyoendesha kazi yao mle ndani.

Watano alifata, wa kumi alijulikana kama johny, kijana aliyesokota nywele zake kwa mtindo wa rasta fara, ndiye aliyetumia muda mfupi kuliko wote wa dakika tano pekee.Tulibaki tumeulizana kilichoendelea kati yake na watahini.

Wasichana wote waliotahiniwa hawakuwa na tatizo lolote , wote walimaliza kwa wakati unaostahili na kujiendea zao.Siku nayo ilikuwa ikisonga kwa hima, tulikuwa tumesalia watahiniwa wawili mwendo wa saa tisa mchana. Mwenzangu ndiye aliyeitwa kabla yangu hivyo basi nikawa mtahiniwa wa mwisho siku hiyo.

“Wadawe Nasieku-“mwanaume huyo aliita jina langu

“Naam“

Saa tisa na robo, niliitazama saa yangu mkononi iliyoundwa kwa mapambo ya kimaasai. Nilikuwa mtahiniwa wa mwisho nambari ya kumi na tatu. Nambari ambayo sipendelei moyoni na akilini mwangu. Hata tarehe ya kumi na tatu huwa ni siku ya kisrani maishani mwangu.Tumaini nililokuwa nalo lilifia, sikuwa na tumaini lingine ila kumaliza siku hiyo na kurudi chengoni mikono mitupu.

Nilijikuna kwenye kichwa changu chenye nywele zilizokuwa zimesokotana tena. Nilijua sitofaulu kwa vyovyote vile. Imani yangu, akili zangu na matumaini yangu yote yalikuwa yamefifia. Hofu ikaniingia. Akilini nilibaki debe tupu, yote yalikuwa yameyeyuka kama wingu la moshi. Mwili wangu uliingiwa na woga, kijasho kikanitoka, tumbo likawa na joto na nikaanza kutetemeka. Sikuwa na amani.

Ingawa nilionekana jasiri, nilipofungua mlango wenye rangi ya samawati ulionukuliwa (Themanagersoffice).Nilijiambia moyoni niko tayari kukabiliana na lolote lije zuri au baya.

Niliyavulia maji nguo.

Nilisongakwa taratibu hatua moja hadi nyingine, hadi walipokuwa watahini. Walikuwa wameketi kwenye meza pana yenye umbo la mstatili, lililokuwa na karatasi, kalamu na chupa zenye maji.

Upande wangu wa kushoto waliniamkua wanaume wawili,na wanawake wawili. Upande wangu wa kulia waliniamkua wanaume watatu na mwanamke mmoja mwenye asilia ya kieshia. Nilitazamana ana kwa ana na mwanaumme mmoja aliyeunga; mwenye tambo, alionekana kuwa mkurugenzi mkuu wa kampuni hiyo. Ndiye aliyenisalimu wa mwisho, kisha akaniamuru nikae kwenye kiti cheusi kilichokuwa kimetengwa mbele yao huku akinukuu na kubonyeza vidufe kwenye tarakilishi iliyokuwa mezani.

Swali la kwanza na gumu zaidi lilitoka kwa mwanamke Yule mwenye asilia ya kieshia. Sikuweza kulijibu kwa maana sikung’amua kizungu chake chenye lafudhi ya kieshia, ilinikanganya akilini. Nilikiinamisha kichwa changu kwa ishara ya kushindwa na kutojua lolote.

Wote walibaki wamenitazama kwa mshangao na hofu kuu. Swali la kwanza lilitupiliwa mbali baada ya muda mfupi wakati ambao mtahini wa pili aliamua kuuliza lake. Nilijaribu kulijibu kadri ya uwezo wangu. Waliendelea kunirushia mikuki ya maswali mmoja baada ya mwingine, Mengine nilijaribu kuyajibu lakini mengine nilitoka sulu bin sulu.

Niliambiwa kwaheri, baada ya dakika ishirini. Dakika ambazo nilizilinganisha na muda ambao jangili ambiapo tajiri, Sali sala yako ya mwisho. Niliondoka afisini mle nikiwa nimezichukia nafsi zangu. Lakini ilinibidi nirudishe tone la tumaini moyoni kwa kujipea ujasiri wa kutokata tamaa kwa kujiambia“ kama ya leo hayajawa huenda kesho yakawa”.

Niliuguza kidonda hicho cha kutofaulu kwa muda wa majuma mawili, kwa kuwaeleza wenzangu jinsi watahini hao walikuwa na mapendeleo. Hata nikaongeza chumvi kwa kuwaambia hongo ilitumika kama njia moja ya kuzuia wale ambao wangelinicheka. Niliendelea kuchumia juani kwa kufanya kazi tofauti za malipo ya kubahatisha.

\*\*\*\*

Ilikuwa baada ya mwezi mmoja, mtima wangu haukutulia, furaha ilinijaa singeweza kuificha tabasamu kila wakati iliponigonga akilini maisha yangu angalau yamebadilika. Nilikuwa nimeshaufungua ukurasa mwingine mpya wa kitabu cha maisha yangu. Maisha yaliyokuwa yamegubikwa na wingu zito la umaskini, jitimai na mahangaiko.

Kila nilipotazama barua ile kutoka kwa meneja mkuu, chozi la furaha lilizidi kunidondoka machoni. Hata makali ya njaa ya kujilazimu kwa kulalia mate hayakuwa kitu, nilikuwa na shibe iliyofutiliwa mbali na furaha.

Baada ya majuma kadhaa.Nilipata nafasi ya kuuliza mbinu waliyoitumia kumchagua mfanyikazi bora.Hawakusita kunieleza kuwa nilikuwa miongoni mwa tatu bora. Ingawa aliyeteuliwa kuwa bora zaidi, alikuwa Kijana mmoja barobaro kwa jina Duke Skott alikuwa na alama za juu kutuliko kwa kuwa kiwango chake cha elimu kilikuwa zaidi, kutuliko sisi sote tuliokuwa tumetahiniwa siku hiyo. Walakin’ stakabadhi zake pamoja na vyeti alivyokuwa navyo vilikuwa bandia. Alikuwa amekarabati kwa njia ya ulaghai, jina nalo pia lilikuwa bandia. Jina lake kamili lilikuwa.Dave Sikitu.Lilijulikana baada ya kupeleleza katika chuo kikuu alichokuwa amekiandika katika vyeti vyake vya shule. Shule ambayo hata wayo wa mguu wake haukuwai kanyaga. Alifanya hayo yote ilimradi tu apate nafasi hiyo.

Jibu la ombi langu lililokuwa la eti eti, hamsini hamsini lilijibiwa kikamilifu na maulana.

Raha Karaha

Mona alisukuma kwa ndani lango kuu jeusi la chuma. Alitembea kwa uoga kwenye njia nyembamba iliyotengezwa kwa vigae vya mawe. Boma hilo lenye ardhi iliyokuwa imeota nyasi iliyokeng’etwa kwa mashini, na kunyunyizwa maji kila alasiri na kupuuza ukali wa ukame wa mwezi Disemba.

Mona alikuwa kaukanyaga uwanja wa ngome ya walala hai. Kila kitu kilivutia, mvuto wa ukwasi na staha. Alitembea taratibu na kuelekea kwenye jumba kubwa la kifahari. Huku akiyarembua macho yake kwa kila kitu kilichovutia.

Miti ya kila aina tena ile ya kuvutia iliyokuwa imezunguka boma hilo mmoja baada ya mwingine.Akatazama kijumba kidogo kilichotengwa kwa madhumuni ya kustarehe kilichokuwa na viti maridadi vilivyofumwa kwa mikindu na ghafla mbwa takriban nane walianza kubweka kwa hasira ndani ya kijumba chao kilichokuwa karibu na lango kuu.

Ngome hiyo ilikuwa ya kipekee kati ya ile yenye uchochole wa daraja ya chini mno. Ililinganishwa na nuru ya mwezi kati ya nuru ya nyota angani.

Mbwa hao waliendelea kubweka, macho yake yakiwa yamezubaa kwa gari zuri la rangi ya fedha lililokuwa limeegeshwa kwenye gereji pana iliyotengenezwa kwa mabati. Gari hilo la thamani lijulikanalo kama *Toyotalandcruiser*lilimgharimu Lucy milioni hamsini nukta tano kulimiliki.

Aliugonga mlango wa samawati, uliotengezwa kwa chuma na kuezekwa vioo. Lucy alijibu mbisho huo kwa kuteleza mlango huo na kumkaribisha msenawe kwa moyo mkunjufu kisha akaurejesha kwa kuuteleza na kuufunga kwa nambari za siri.

Mona aliingia ndani huku akiyashibisha macho yake, ukuta uliokuwa umerembeshwa picha zilizo na fremu ya dhahabu. Kochi kubwa la rangi ya chai ya mkandaa, la muundo mmoja lililozunguka na kujaza nafasi yote ya sebule hiyo. Sakafu iliyotengezwa kwa vigae vya thamani vya rangi nyeusi ti , vilivyo ng’aa kama kioo.

Madirisha mapana yaliofunikwa na zulia ndefu za rangi ya zambarau yalimeta metumetu na kuirembua nyumba hiyo.

Maanthari hayo yalionekana kuwa ya heri.

Aliugeuza uso wake uliokuwa na tabasamu na kumtazama Lucy aliyekuwa amechangamka na kuelekea jikoni na kumuacha Mona aliyekuwa amezubalia sanamu ya simba iliyokuwa imechongwa kwa madini ya almasi.

Lucy alirejea sebuleni na sahani mbili mkononi iliyokuwa na silesi za mkate zilizoongezwa vipande vya mayai. Alimkabidhi Mona sahani moja mkononi.Kisha akakaa mbali kidogo naye.Alinyunyiza pilipili iliyosagwa kwenye mkate wake. Akamimina kinywaji cha chungwa kwenye bilauri na kumkabidhi Mona. Kisha akamuuliza kwa sauti ya kubembeleza.

“Je una uwezo wa kufanya kazi yoyote, mahali popote?”

“Ndio,”Mona alimjibu bila kusita.

Kisha akaanza kumuelezea matumaini yake, azma yake na ujuzi aliokuwa nao wa kutenda kazi. Lucy aliendelea kuukata mkate wake mwororo kwa kisu. Mona naye aliuma kipande chake kwa utaratibu na kuteremsha na kinywaji cha sharubati. Lucy alimeza vipande vyake kwa kuteremsha kwa kinywaji kilichokuwa na harufu tofauti, kilichokuwa kimemiminwa kwenye bilauri ya rangi ya hudhurungi.

Mona aliuliza swali lake

“Wapi jamii yako?“

Lucy alitoa kicheko cha utani kisha akasema, “Hadithi yangu ni mfano wa hekaya za abunuasi.”

“Samahani basi,” Mona alimjibu

.

Lakini Lucy aliweza kumsimulia maisha yake, naye Mona akampa sikio la makini, alipumua pumzi ya ndani kisha akamuuliza

“Je, umewahi kumtafuta babako?”

“ La!“ Lucy alijibu.

“Mbona?”Mona aliuliza.

“Sina ari wala tamaa ya kujua alipo, akiwa hai au mfu”. Lucy alionesha imani inayofifia, tumaini lisilotimia na majuto tumbi nzima moyoni mwake. Lucy alijilaza kifudiudi kwenye kochi hilo akageuka na kulala chali na kisha akachora nne mguuni. Lucy alifumba kipaji chake kidogo kwa vianda vyake vyembamba tena virefu vyenye kucha zilizorembeshwa kwa kipodozi cha rangi nyekundu, na kuanza kukisugua polepole akaonekana kujitumbukiza kwa mawazo.

Simu ya Lucy ililia. Alichomoka kutoka pale kochini na kuelekea kwenye kijimeza kidogo cha kioo. Kisha alionekana kukazia macho simu hiyo ya mkononi iliyoendelea kulia, aliiweka karibu na sikio la kulia ambalo ilining’inia herini ilio karabatiwa jina lake mwenyewe LUCY, aliendelea kumsikiza na kumjibu mnenaji na kile ambacho Mona alisikia ilikuwa

“ Hallo”

“Anayezungumza ni lucy”

“Ndio”

“Sawa”

Baada ya hayo Lucy alionekana kayumbayumba, hakutulia, alijawa na wasiwasi. Alitafuta njia mwafaka ya kumhadaa rafikiye. Alimueleza Mona kuwa alistahili kupokea na kulipia bidhaa zake na mali iliyostahili kuwasilishwa nchini kutoka ng’ambo kwa kutumia meli ambayo ilikwama bandarini. Taifa hilo lenye kutengeneza bidhaa hiyo lilikuwa limeangamia katika uchumi mbaya uliokuwa unazorota. Na kwa hivyo, wamiliki na wahudumu wa meli hiyo walikosa kutimiza kanuni za usafirishaji. Alilazimika kufika bandarini kabla mambo hayajazidi unga.

Siku hiyo ilibadilika kwa ghafla. Lucy aliingiwa na wasiwasi na kuanza kufunga safari kwa haraka, kisha akamhimiza Mona atumie lango dogo kama njia ya mkato, lililokuwa nyuma ya nyumba hiyo kufika kiamboni mwake. Mona aliondoka huku akiwa amekiacha kinywa wazi kwa mshangao na kujikuna kichwa jinsi mambo yalivyoenda kwa kasi mno.Alirejea kinyume na kuchungulia hadi Lucy alipoondoka kwa gari lake.

Lucy alilitia moto gari ambalo alikuwa kaliegesha kwenye kiambo na kulichomoa kwa kasi hata fikra zake hazikukumbuka kufunga lango kuu. lilibaki wazi.Baada ya muda mfupi Mona alienda na kulifunga lango hilo lakini kwa pata pekee.

\*\*\*\*

Miezi miwili ya Agosti na Septemba ilipita bila Mona kumuona wala kumsikia Lucy. Aliamua kujialika mwenyewe kwenda kumzuru rafikiye. Alichungulia kwenye penyu iliyokuwa kati ya lango kuu na ukuta uliozunguka boma lile. Aliona wanaume watano waliokuwa wakizuru eneo na pembe zote za mastakimu hayo. Alidhani wao ni askari pelelezi.

Hofu ilimuingia na fikra kumteka nyara, alianza kuganga yanayojiri na yatakayojiri.Jambo alilokumbuka la kwanza nimwandani wake alitaka kumpea ajira.

Wakati ule Lucy alipoondoka mle nyumbani, alikuwa amekata tiketi ya kusafiri ng’ambo kwenda uarabuni. Ikiwa tarehe mbili Januari mwaka ukiwa ungali mbichi na mchanga.

Alikuwa kavaa blausi ya manjano na suluali ndefu ya rangi nyeupe. Kichwani alikuwa kavaa kofia ya chepeo, huku akilivuta bagi la gurudumu mkononi ambalo alilitia ndani ya buti la gari.

Alipofika uwanja wa ndege alitembea kwa taratibu lakini upesi kidogo akielekea kwenye afisi ya kusajili wasafiri. Alisikia sauti za wanaume zikiita.Sauti tofauti za wanaume takriban wanne. Lucy aligeuka na kutazama kikundi hicho cha watu walio na asilia tofauti . Akiwemo mzungu, mwarabu na wengine wawili walikuwa weusi, alitambua kuwa wao kwa kawaida ni wazaliwa wahumu Afrika. Basi hofu ikamtoka baada ya kukataa mwito, na kuwavisha wazee wa zamani taji kwa kusema usipuuze mwito,ila puuza ulichoitiwa.

Wanaume hao walionekana nadhifu; walikuwa wamevalia nguo za thamani, wakitaka msaada kutoka kwa Lucy wa kupigwa picha wakiwa wote kwa pamoja. Walionekana kuwa wakuu wa nyanja Fulani kwa lucy kama vile; Wakuu wa biashara, watalii waliokuja kuzuru nchi kutoka mataifa mbali, ama wamiliki wa kampuni.

Lucy alikuwa kanatwa mtegoni, alikuwa kachezewa mchezo wa kaka sungura.Ingawa hakuwa mpumbavu, lakini wambao waliamba, siku utakayokwenda uchi ndiyo utakayokutana na mama mkwe. Hakutaraji wala fikra kumjia za kulaghaiwa.

Mmoja wa wale wanaume alikuwa kaketi pembeni kwa kiti maili chache karibu na wao. Lakini hakuonekana kushirikiana wala kuwatambua kwa vyovyote vile. Alikuwa ameshika mkononi begi sawia na ile ya Lucy. Lucy akiwa ameliacha lake kando na kuingiwa na furaha ya kupiga picha. Dume yule alibadili bagi hiyo na ya Lucy kisha likatokomea hadi kwenye chumba cha kuondoka cha wasafiri. Akili, macho na mawazo ya Lucy yalikuwa yamefumbwa kwenye tangamano hilo lililokuwa limemchemsha damu na kuingiwa furaha.

Baada ya muda na shughuli yao kukamilika, wanaume hao wanne walionekana wakimfuata mwanaume huyo unyounyo. Naye Lucy aliazimia kuendelea na safari yake. Aliamua kuondoa pochi ndogo kwenye bagi hilo ili atoe nauli ya ndege. Alifungua mkoba huo kwa taratibu, macho ya Lucy yalionekana kumtoka pima kama panya mtegoni. Alianza kutetemeka, malaika zilimsimama timtim,ulimi ukaganda kinywani, kisha akapinda kichwa chake na kutazama kushoto, kulia,nyuma alikotoka na kisha mbele alikotazamia kwenda.

Alibaki kasimama palepale, alishika kiuno chake kwa mikono yake miwili. Aligutushwa na pambaja begani, aligeukia askari watatu waliomzingira na walio jihami vilivyo.Alijaribu kujitetea lakini walimpea sikio la kufa , walifululiza naye hadi kwenye chumba cha ukaguzi kilichokuwa na askari wengine walio valia sare zao.Macho yake yaliyokuwa yakilengwa machozi yaliendelea kudurura kwa mtu mmoja hadi mwingine.

Macho yake yaliweza kutambua wanaume wale watano, ambao pia walikuwa wametiwa nguvuni na kufungwa pamoja kama kondoo.

Kwenye meza pana iliyokuwa katikati ya chumba hicho cha ukaguzi na kuzungukwa na wanaume watatu waliovalia sare ya polisi ya ulinda usalama. Lucy aliitazama begi hilo iliyofanana na begi alilokuwa amebeba kama shilingi kwa ya pili, huku ikiwa imefunguliwa na kuondolewa kila kitu kama tumbo la fisi lilokuwa limeondolewa chakula alichokuwa kakila.Zikiwemo bastola tano,risasi,pingu na vitoa machozi.

\*\*\*\*

Majuma yakapita na kuwa miezi, miezi ikapishana na kuwa miaka. Mona akawa na hamu ya kulisoma gazeti lilokuwa limefunga bidhaa alizonunua dukani. lilikuwa gazeti la kurasa mbili pekee. Pande moja ilikuwa na mafundisho kuhusu ugonjwa hatari wakuambukizana wakorona na upande mwingine ulikuwa picha kadhaa za watu walioaga dunia. Mona hakuwa na kusudi la kumtafuta aliyemfahamu lakini macho yake yalitua kwenye picha aliyofananisha na Lucy.

La, hakudhani atakuwemo. Aliona picha iliyo na sura ya Lucy ikiwa moja wapo ya zile picha. Alifutilia mbali alichoona kwa kusema watu hufanana na kisha akaamua kusoma yale maandishi ambayo hakuyapinga, ambayo yalikuwa kumhusu Lucy huyo huyo anayemfahamu. Waliomuomboleza walikuwa wameandika aliaga dunia kupitia ajali ya ndege iliyowauwa wasafiri wote waliokuwa kwa safari yao wakitoka humu nchini kuelekea nchi ya ughaibuni.

Ilikuwa asubuhi.Siku ya Jumatatu. Baada ya wikendi iliyokuwa na shamra shamra tofauti jijini Nairobi. Ikiwemo;

Sakata za kabumbumbu kati ya timu mbili zilizokuwa maadui toka jadi, Siasa, na pia wanafunzi wa chuo kikuu waliokuwa wakigoma ambao walivunja na kutawanya kila kitu walichoguza.

Soko lilikuwa chafu kupindukia.Wafungwa jela ya wanawake ndio walipewa adhabu ya kulisafisha jiji. Alisikia sauti ikiimuita, bali alionekana kutia nta sikioni, akaendelea na safari yake. Sauti nyingine ya juu sana iliita jina lake hadi akaamua kutii amri.aliwatazamamahabusu hao mmoja hadi mwingine kwenye sare zao za buluu mwangaza na mistari ya buluu nzito.

Mona akabaki amesimama kama sanamu isiyo na uhai. Mshtuko uliosahawiana na kupigwa na nguvu ya umeme uliacha Mona kufumwa ardhini. Akahisi mifupa imemnyooka. Karibu moyo upasuke, kwa kasi ambao ulianzakumpapa na kuvuta damu kutoka kwa viungo vingine vya mwili akahisi vikiwa vimeganda na kufa ganzi.

Mzuka wa Lucy ulikuwa ulisimama mbele ya Mona.Lucy alikuwa kwa hiyo sare ya mahabusu. Midomo ya Mona ilikuwa imenatwa, huku ikitetema.Macho ndiyo iliweza kurembua toka kichwani hadi miguuni. Hata Lucy alipomuuliza swali hakujibu, alitikisa kichwa kwa nguvu kwa ishara ya kukubaliana naye ama kukataa.

Mona alikuwa ameyazika mambo ya Lucy takriban miaka tano iliyopita.Akili zake zilikuwa zikigonga toka kwa marehemu Lucy na kufufuka kwa Lucy na kasha habusu Lucy.

Lucy alimguzia jinsi alivyopatikana gerezani , kisha akamweleza Mona amtembelee siku ya wikendi.Mona aliimjibu ndio kwa kutikisa kichwa kwa pupa. Kisha akaondoka pale na kupoteza mwelekeo kwa kupitia njia ya mkato ya giza nenebadala ya barabara kuu ya Tom Mboya.

Akili zilirejea tena wakati rafikiye Nelisa aligongana naye akiwa ziarani kwenda kupanda gari la abiria kwenye stendi ijulikanayo kamaAmbasador

“Ni nini kimekuleta hapa”.Nelisa aliuliza

“Miujiza mwenzangu”

“Wamaanisha?”

“Do! Sijui la kunena” Mona alijibu huku akihema na kuanza kumsimulia rafikiye aliyokumbana nayo.

Ilikuwa siku ya jumamosi, baada ya Mona kuhesabu siku baada ya siku, hadi wakati siku hiyo ya Jumamosi ilipotimia. Aliandamana na rafikiye hadi huko gerezani.

Nyuma ya mlango wa chuma, katika chumba kidogo mithili kaka la kiberiti, Lucy alionekana amechuchumaa sakafuni akiwa na wenzake watatu.

Mona na Lucy walijongeana karibu na lango la chuma la gereza, wakashika chuma hiyo na kutazamana, bila kunena lolote, machozi iliwatoka wote wawili.

Mona alifungua kinywa chake kwa mara ya kwanza akiwa na Lucy kwa kumuuliza jinsi alipatikana gerezani na alifahamu kuwa alikwisha aga dunia miaka mitano iliyopita.

Lucy alikumbuka na kusimulia masaibu aliyoyapitia ungelidhani kisa hicho kilitendeka siku moja iliyopita. Lucy hakuwa na ushahidi wa kutosha tena alipatikana kuwa mlanguzi wa madawa ya kulevya. Mona aligutuka kwa kutokuwa na ufahamu wowote na kitu kilichovunda na hangependa kuhusishwa na madawa ya kulevya.

Mona alibaki kanyamaza kwa mda kwa ishara ya kugadhabika na kumtazama Lucy kwa hofu.

Visa Na Mikasa Ya Viombo

NI asubuhi, mwendo wa saa Nne unusu.

Nje ya vyumba viwili vilivyojengwa kwa kuta za mbao, na kuezekwa paa za mabati zilizonata utando mwekundu na kuangaza taswira kamili ya maisha yaliyohitaji rindimo la hela kila mahali macho yalipotua.

Ndege wa kufugwa njiwa walikuwa wakirukaruka huku na kule, wakiimba juu ya mti wa mboriti uliokuwa makaazi yao. Chini ya mti huo, mama takriban miaka arobaini; aliyetebwereka, ngozi yake nyororo iliyokolea weusi wa pingo, huku amejifunga leso kiunoni; leso lenye rangi ya samawati na michoro ya vijiua vya rangi nyekundu, na lenye maandishi bora ya kuwakomesha wale wanaopenda kuchonga ya wenzao. *lipaketopelamwenzio*, *keshonilakowewe*.

Alikuwa anakemba mihogo ambayo ilikuwa tarajio la chakula cha mchana. Hapo awali alikuwa ametandaza punje za mahindi kwenye tandarua ili yakauke.

Kisha mtoto takriban miaka minane, cheupe pe , huku kavalia tisheti ya rangi ya zambarau iliyochuchuka rangi na kuraruka kutokana na kuvaliwa mara kwa mara, na kaptura ya rangi nyeupe iliyokuwa na doa jeusi lililopatikana baada ya kujimwagia wino wa kalamu kwenye paja lake la kulia. Alitoka ndani ya kijumba kimoja kati ya vile viwili. Alijinyoosha kwa hima, akapiga mwayo kama dalili ya uchovu na njaa.

“ Aaaah,” alipiga mwayo mwingine.

“Mama, kifungua kinywa?”.

Aliuliza mamaye kwa jitimai huku mashavu yake yakiwa yameunda vidu viwili. Vidu ambavyo huonekana kila anapozungumza au anapocheka.

“Mlaza damu,” mama alimjibu huku akiendelea kukemba mhogo.

“Ni saa ngapi?” Halima liuliza kwa ukali

Viombo alipiga mwayo mwingine, akashika tumbo na kisha akamtazama mamaye bila kunena lolote. Utongo na doruo ulikuwa umemnata mdomoni na shavuni. kichwa chake chenye nywele fupi zilizokuwa zimesokotana kama dhikiri za nzi zilimlazimu mamaye kumfokea tena kwa mara ya pili.

“Angalau kaoshe uso.”

Alitembea kwa mwendo wa kinyonga, huku ameyashusha mabega alipogeuka na kurudi alipokuwa. Huku mwili wake ukiwa umeregea, kisha akakiinamisha kichwa chake kwa unyonge na haya.

Shavu zake zilivimba kama vibofu. kisha akaanza kuchakura kwenye mchanga akitumia miguu yake kama kuku anayetafuta cha tumbo.

Baada ya muda, Halima alisikika akipaza sauti iliyoambatana na maswali mengi tena ya kumgombeza Viombo.

“Nauliza kwa mara nyingine tena, ni nani kakupea vipodozi hivi?”

Halima alimuuliza kwa hamaki tena kwa sauti ya juu. Mwili wake uligutuka kwa sauti hiyo yenye hasira, kisha kondoo akaanza kutetemeka mbele ya ndovu.

Halima alitazama midomo yake yenye rangi nyekundu iliyokuwa pia ikitetema huku kinywa kimegandwa na kile chakula ambacho alikuwa amekisindilia kinywani. Alishindwa kukimeza kwa maana koo yake ilikuwa ikiwaka moto kutokana na lile tonge ambalo lilikuwa halijatafunika.

Halima aliamua kuanza kumtilia vitisho vya kumuingiza kijibaridi.

“Nena nami au nikung’oe jino?”

Kijibaridi hicho kilimfanya ameze lile tonge la ugali baridi uliolala, ambalo lilikuwa limechanganywa na mboga inayoteleza; kibwando . Alilisukuma kwenye koo yake, akalisindikiza tumboni na mate machungu, kisha akasema kwa kusitasita.

“Ni –Zu-hura.“

“Alaa!”Halima alimaka kisha akaendelea kumuuliza swali jingine.”Wamaanisha Nyota bintiye Rukia?”

“Ndivyo mama,” Viombo alimjibu kwa sauti ya chini.

Maswali yaliendelea kumtoka Halima bila kusita.Halafu la kufanya aliamua kuupatiza udongo ungali maji. Alisitisha zake shughuli kwa kuwaamia kuku, bata na njiwa waliokuwa wakimlindia punje alizokuwa ametandaza kwenye tandarua. Walitiii amri kwa kupaa mtini, wengine walitokomea kichakani na wengine kwenye shamba la mimea michanga ya mitonga na nyanya.

Alifululiza moja kwa moja hadi kwa rafikiye huku akilikaza leso lake kwenye kiuno lililokuwa likiteremka kutoka kiunoni. Kwa mwendo wapolepole kama ngamia, akielekea kwa msena wake Rukia ambaye alikuwa jirani wake wa karibu. Aliingia kwenye ngome ile iliyozungushwakwa kuta. Alitumia njia ya mkato lisiyotumika mara kwa mara nyuma ya boma lile.

Zuhura alikuwa binti wa mwisho katika familia ya watoto watatu na aliyezaliwa katika familia ya angalau kuliko ya rafikiye. Babaye alikuwa mkurugenzi mkuu wa benki kuu. Naye mamaye alikuwa kajiajiri mwenyewe kwa kufanya biashara ya kununua zulia kutoka ng’ambo na kisha kuziuza humu nchini. Kwa hivyo kapu la mkate wao wa kila siku lilijaa pomoni, toka tarehe moja hadi moja.

Halima aliubisha kwa taratibu mlango uliokuwa umeezekwa vioo. Kisha Rukia akajibu mwito wa mbisho huo kwa kuufungua mlango ambao ulikuwa umefungwa kwa ufunguo uliokuwa katika kitita cha funguo tofauti takriban funguo ishirini na mbili, ambazo kila ufunguo ulikuwa wa kufungua mlango tofauti na pia ukiwemo wa gari. Kisha kwa moyo mkunjufu Rukia alimkaribisha jiraniye.

Halima alijibanza kwenye kochi la kustarehe la hudhurungi lililovutia la kujiteremsha na kudhibiti joto kwa kutumia nguvu za umeme, Kwa dakika chache alipungia mkono kwaheri matatizo aliyokuwa kaacha nyumbani kwake.

Kumbe mtoto yule alimfuata mgongoni kwakutumia lango kuu kisha akapenya kwenye ukumbi huo,.Alikaa na kukodoa macho kwenye runinga iliyokuwa ikipeperusha kipindi cha vibonzo. vibonzo ambavyo vilikuwa kwenye harakati ya kujenga kijumba chao juu ya wingu jeusi ti ambalo lilikuwa kwenye upeo wa kuleta mvua.

Alikuwa karembua na kung’oa vipodozi vyote na kurudisha sura yake ya kawaida. Halima alimtazama bila kunena lolote lakini hakukosa swali kama kawaida yake. Baada ya muda mfupi, alimuuliza swali zito linalohitaji jibu baada ya kulitafakari.

“Je, wewe ni kizuka?”

Watu wote mle ndani waliangua kicheko, kicheko kikuu chenye ishara ya masihara.

Ehe! Kwa mshangao Rukia alimuuliza Halima “Hujui hilo ni tusi la kukata ini?”

“La bibiye”, Halima alijitetea, ”mtoto huyu baada ya kuukata usingizi wake wa pono, nilimlazimu akanadhifike,baada ya muda mfupi alikuwa amefata maagizo yangu ila tu alirudi akiwa amejipodoa na kujipamba na kuhakikisha amezidi maumbile ya mwenyezi mungu. Swali likawa kaondoa wapi vipodozi hivyo kwa maana sivitumii. Jibu likawa ni “ Nyota mwanao ndiye aliyempokeza.”

Alikuwa kajipulizia marashi yajulikanayo kama Malkia ambayo ni ghali mno. Rukia aliendelea kumtazama rafikiye ambaye alikuwa amepandwa na madadi. Kisha akamsihi ashushe moyo uliokuwa na hasira ambazo zingeleta hasara kutokana na masihara ya mwanawe.

“Sioni la mno linalokuvunja moyo,”Rukia aliendelea kumtuliza Halima.

“Hii ni karne mpya. Tusiwalee watoto wetu kama zama za kale za mababu wetu ambao walitukuza kwa fimbo. Mambo siku hizi yamegeuka. Tumeiga wenzetu wazungu na kufuata miondoko na maadili yao, ni heri twende na nyakati.”

Moyoni Halima aliendelea kuguna, mbona rafikiye kaungana na wale waliotupa maadili ya kiafrika pamoja na fimbo yake. Wamevalia miwani tabia potovu ambayo wana wao wameanza kuiga bila aibu wala haya.Kwake Halima aliona dunia ikiangamia wao wakitazama.

Muda si mrefu bintiye Rukia alitoka chumbani mwake akiwa amevalia mavazi yaliyokuwa yameziba sehemu chache za mwili wake, zile za aibu pekee, alikuwa nusu uchi.Huku kajipamba kumliko Viombo. Hapo wote wakaungana kwa kunena ukistaajabu ya Viombo utayaona ya Nyota. Viombo alisawiana na mwanasesere aliyehai, naye Rukia hakusita kumlinganisha mwanawe kama shetani mdogo.

Huku macho yakiwa karibu kuwatoka, midomo ikiwa imenata wasiweze kuzungumza. Zuhura aliamua kuwauliza maswali ya kitoto

“Mbona mwanitazama kama sanamu?”

“Napendeza?”Huku akijitazama kushoto, kulia, miguu kisha mikono.

Aliendelea kwa kusema mimi na Viombo tumealikwa kwa *birthdayparty*, sherehe ya kuzaliwa. Tena tutaona filamu za kupendeza karibu na kwa rafiki yetu ambaye ni kiranja wa darasa letu. Midundo ya moyo iliongezeka katika kifua cha Rukia.Alilazimika kumfurusha Zuhura kekeke aende akaondoe mapambo hayo.

\*\*\*\*

Baada ya siku chache, Viombo alikuwa kalala kitanitani katika kochi kukuu lililokuwa limechanika na kushika vumbi. Viombo alikuwa ameyakodoa macho yake mithili ndege bundi; ambaye macho yake ni makubwa zaidi. Huku machozi yakimpukutika pia akivuta pua kuzuia kamasi kutirika, Moyo nao ulimdunda kwa nguvu, alishika kifua kile akidhani moyo wake ulitaka kumtoroka. Miguu na mwili wake ulikuwa ukitetemeka kama unyasi wakati wa dhoruba kali.

Akitoka sokoni, Halima aliingia kwenye chumba kile na kuondoa zulia jeupe na lenye milia mieusi ambalo lilikuwa mpaka kati ya chumba cha kulala na sebule yenye meza moja na kochi moja ambalo Viombo alikuwa amelilalia akimwaga jasho,machozi pamoja na kamasi. Mamaye alimtupia jicho kisha akamuuliza

“Je u hali gani?”

Viombo alibaki amefunga kinywa.Hakujibu.Ila alimgeuzia macho pekee bila kugeuza pamoja na kichwa. Kimya hicho kilimlazimu Halima kumsongea Viombo, na kushika paji la uso wake, kipaji kilichokuwa kimelowa jasho. Jasho ambalo pia, lilianza kumtoka Halima kwapani.

Halima aliendelea kumtazama mwanawe, ambaye ngozi ilikuwa imebadili rangi na kuwa hafifu. Huku mwili ukiwa umemnyong’onyea. Alionekana kama aliyening’iniza mguu wake mmoja kaburini.

Halima aliamua kumnyanyua mwanawe pale kochini na kumweleza hatapoteza muda wa kufika hospitalini.

Viombo aliamua kufungua kinywa chake, na kumweleza mamaye kuwa haoni sababu ya kwenda kumuona tabibu. Hakujua kisa namaana Viombo alikana vile, ilhali yu katika hali ya hati hati. Viombo aliendelea kumueleza mamaye hivi.

“La hasha, mimi si mgonjwa, ila nataka nikufahamishe kuwa sioni wala sijui mbona dunia yanizungukia kwa kasi mno.

“kwa kasi?’’ Halima aliuliza kwa mshangao, huku akitazama sakafu.

“Nimo safarini, safari ndefu mama.”

“Safari!”Halima alimaka.

Viombo alikuwa na lengo la kumhadaa Halima na kumtia joto kwenye fikra zake. Nyumba nzuri, mavazi ya kuvutia, chakula wala cha kutamanisha. Nasi mama tunaishi kwenye nyumba isiyo pendeza hataa, mavazi nayo tunavaa matambara iliyopigwa viraka , nguo yangu bora ni moja ambayo shangazi alininunulia sikukuu ya krismasi. Nacho chakula twala kiporo.

“ Shhhhhh...” Halima alimsitisha anyamaze.” Kisha akajibu

“Ndivyo.”Lakini kwasauti ya chini

“leo wasema kweli. Sitakupinga wala kukuadhibu. Lakini sioni la mno wewe ufanane kama anayetaka kupoteza maisha hivi sasa, ilhali tumeishi kwa hali hii tokea kitambo. Siku itafika nasi tutakuwa kama wale uwaoneao kite. Moyo wako mdogo lakini umejaa wivu hadi pomoni. Nakuhakikishia kuwa ipo siku tutakuwa navyo, nikiwa na mahali pa kuchuma pesa. Pesa ndizo zinatufanya tuwe tofauti nao. Pesa ndizo ...” Viombo alimkatiza kwa kusema kwa sauti iliyonyong’onyea.

‘’Hutoniadhibu nikikufahamisha kinachonisibu mama,’’

“Wamaanisha nini?”Halima alimuuliza.

Viombo alikuwa kameza sarafu ndogo ya shilingi tano lakini akaitapika baadaye, akazidi kueleza mamaye jinsi ilivyotumbukia tumboni wakati alipojaribu kuficha mdomoni ilimradi aweze kufika nayo kwenye duka la vipodozi ili anunue pambo la sikio.Lakini haakumueleza mamaye aliitapika baadaye.

“Ati!Nini?Yarabi nirehemu!”Halima aliruka kinyama kisha maneno yakaanza kumtoka kinywani bila kikomo.

“Wewe ni mgonjwa si wa mwili tu bali wa akili. Wewe ni juha kalulu, vitendo vyako ni sawia na vya mzuka. Wewe ni…. “ maneno yaliendelea kumtoka bila kikomo. Halima akaanza kulia kilio cha uchungu na majuto jinsi atakavyoweza kupata fedha za matibabu ambayo alihisi itamgharimu mkono au mguu wake, ili kulipia gharama ya mwiba wa kujidunga.

Ghafla bin vuu, upepo ukavuma vuuu, kisha mama yule alianguka bwata sakafuni.

“Ni utani mama,’’

“Mama ni mzaha.’’

Kwa haraka na upesi, Viombo alinyanyuka pale kochini huku akiyumbayumba na kutangulia kuushika mkono wa mama yule ambao ulikuwa mlegevu na baridi.

Mbisho mkuu ulisikika mlangoni baada ya muda.

Mbisho ambao ulimgutusha Viombo akiwa amechutama pale sakafuni karibu na mamaye aliyekuwa kapoteza pumzi na fahamu, alitulia tuli kama mfu.

Kisha mlango huohuo ukasukumwa na kufunguka baada ya mbisho mwingine uliokosa jibu. Viombo alimtazama mwanamume aliyekuwa amesimama pale mlangoni kwa makini mwanaume aliyekuwa amejihami kamera ya kupiga picha,kisha akafuatiwa na banati mrembo; aliyevalia suruali ndefu nyeupe, koti nyeusi ya wanawake,mwenye ngozi ya hudhurungi na nyororo, kichwa chake kilichokuwa kimerembeshwa nywele ya mtindo wa kisasa huku akiwa amejihami kinasa sauti.Alikuwa kapaka midomo yake rangi nyekundu iliyovutia,kwa sauti nyororo kama ninga alikifungua kinywa chake kisha akasema

“Rais wa taifa anakuhitaji sasa hivi, shairi lako ulilotunga na kuhariri siku kuu ya mashujaa, lilimsisimua vilivyo.’’

Halima alijizoa pale sakafuni kwa upesi akasimama wima huku akifunga leso lake la rangi ya kijani kibichi na michoro ya ndege njiwa waliokuwa wakipaa wa rangi nyeupe, lililokuwa na maandishi *mungu hamsahau mja wake*. Huku uso wake ukiwa na mikunjo ya kustaajabu. Alimaka kwa sauti yenye unyonge na kusema.

“Hebu rudia ulivyozungumza?”

Baada ya dakika kumi kupita wakiwa wanamtazama Halima kwa mshangao, wote walimgeukia mwanaume mmoja aliyewasili na kusimama hapo mlangoni.Alikuwa kwenye sare ya nahodha,wanahabari hawakujua lolote liloendelea ila kudhani kuwa mara yao ya kwanza kuona nahodha ana kwa ana tena kwenye sare.Halima alionekana akikalia kochi lile kwa taratibu tena akiwa kimya. Naye Viombo alimtazama mamaye, akatazama mwanamme huyo na kisha akatazama picha moja iliyoning’inia pale kutani ambayo alimfananisha na mwanaume huyo mlangoni.

Ndio alikuwa yeye.Viombo hakukosea.